Eus an izel d’an uhel - Wikimammenn\n◄ Yann an Inkin hag an aotrou Furzod Miserig ►\nPa zimezjont an eil d’egile, paour e oant ken ma oant paour a-walc’h. Eur zon a lavaras ar wirionez diwar o fenn :\nKenta ma voent dimezet\nAlo ! va mignon ! Alo ! gê !\nEn eur stad trist ’voent lakêt.\nMet eurus e oant evelato, rak n’eo ket ar binvidigez hag an arc’hant eo ar re a lak al levenez hag an eurvad en eun tiegez. Holl e c’houzomp ar pez a lavar Furnez ar Geiz eus a Vro-Vreiz :\nGwelloc’h karantez leiz an dorn\nEget n’eo arc’hant leiz ar forn.\nNeuze ’ta e oant eurüs, Yann ha Katellig, daoust d’o faourentez. Evit ti, eul lochenn tôet gant drez ha raden ha blenchou gwez diskouret, met\nGwell eo eun ti bihan bouedek\nEget eun ti bras avelek.\nEvit arrebeuri, eur gwele, eur pod-houarn, eur skudell ; o-daou e vezent o tibri e-barz, e-giz daou labousig en o c’haoued a zebr boued en eun hevelep krogen.\nYann a c’houneze pevar gwenneg bemdez ; abaoe ez eus pell ! Met, o veza m’edo eur gwaz fur ha tamm ebet dispignour na boesounier, an daou bried a deuas buan a-walc’h da espern peadra da brena eun daol ha peb a skaon mar plij. A-benn pevar pe bemp bloaz dimezi, o doa gellet prena e foar Bouldahud eun danvad, tudou, ya, eun danvad ! Met ar pez na brenjont ket eo ar pez en dije dalc’het ar muia ar garantez etrezo, da lavaret eo evit ar re na ententont ket, eur mab pe eur verc’h, pe zoken an eil hag egile, pe c’hoaz meur a hini anezo. Nann, siouaz ! disher e oant, rak Katellig, red eo lavaret ar wirionez e-lec’h hag e-giz m’eman-hi, Katellig n’oa nemet eur c’haonac’henn anezi !\nEun nozvez, war an diskar-amzer, pa oa hi eat en he gwele, Katellig a lavavas d’he gwaz :\n— Ah ! Yann baour, me ’oar petra n’am eus ket great, me…\n— Oh ! me ’oar ivez, me, petra n’out ket gouest da ober ! eme Yann, a oa o tiwiska e lavreg.\n— Nann, Yann baour, n’ouzout ket ! Sonj ’ta, chomet eo er-meaz !\n— Piou ’ta ?\n— Hon danvad, Yann baour ! Ha ma vefe eat e kof Gwilhou ar Bleiz !\nSetu Yann, didrouz, d’en em adwiska, ha dao kuit da glask an danvad.\nSklêr e oa al loar en he c’hann. Met daoust da ze, Yann ne gave na roud na tres ebet eus an dianket. Oanig paour ! Ar bleiz digoustians, a dra zur, en doa sammet anezan ha koaniet gantan !\nHa setu hor paour kêz Yann, diberc’hennet diouz e zanvad, eur zon trist o sevel d’e envor :\nKaon d’am danvad pengornik !\nMe ’m eus keuz d’am danvad !\nKaon d’an danvadig mat !\nEmichans, goude envori e zon, en doa he c’hanet ivez, rak, pa oa o tostaat ouz park an Tri-Ferson, e klevas eur vouez a-drenv e gein o c’houlenn-outan :\n— Ah ! va den paour, d’it-te eo e oa an danvad ?\nYann en eur zistrei a respontas :\n— Ya, d’in-me ; ankounac’heat er-meaz en abardaez-man gant va hini goz.\nHag e welas ez eo eun aotrou a gomze outan, ya, eun aotrou, hag unan a feson c’hoaz ! ha d’e heul daou gi-bleiz, o bleo garo savet pik warno, hag int dielc’het, o zeod eun hanter goured er-meaz eus o beg, daoulagad en o fennou e-giz daou gef-tan war enaou. Sentus koulskoude e choment unan a bep tu d’ar mestr.\n— Basta ! neuze n’eo ket didamall da hini goz : rak bremaïk, p’ edomp o tremen dre aman, hon deus gwelet eur bleiz o taga eun danvad. Buan va chas war e lerc’h ha me ivez ; eun hanter-heur goude e oa lazet Gwilhaouig ganeomp a-hont, en tu all d’ar stankenn.\n— Mat eo ho chas neuze, aotrou ! eme Yann, glac’haret-holl.\n— Mat-dreist int, va den ; ha, mar karez o c’hemeret, e vezint d’it, rak em maner em eus c’hoaz n’ouzoun ket kaer ped anezo.\n— Marc’had great ! Ho trugarekaat a ran.\nGoude kenavo, setu int pep-hini da zacha diouz e du : an aotrou e-unan etrezeg e vaner, ha Yann war-zu e lochenn, krog en e chas.\nDigouezout a reas er gear pa zigoueze ivez Katellig, savet ha bet diouz he zu o klask ar paour kêz danvad.\n— Debret eo gant eur bleiz lontrek !\n— Ha da biou ar chas-ze ?\n— D’in-me int breman ; digant eun aotrou em eus o bet ; int eo o deus kaset d’ar bed all tager hon danvad. Chas dispar int, a lavare o mestr.\nHag int en-dro da gousket hep muioc’h a drouz nag a gomzou.\nSiouaz ! N’ouzer ket pe gant an anoued he doa paket o c’haloupat en noz er-meaz, pe gant keuz d’he danvad pengornik, marteze an eil hag egile, Katellig ne zavas ken diwar an taol-ze ; ha, tri pe bevar devez goude, e oa intanvezet ar paour kêz Yann !…\n— Feiz ! emezan, goullo e kavan aman an ti breman ; kenkouls tra eo d’in mont ac’halen !\nHag hen en hent, bepred eün dirazan, hep gouzout kaer betek pelec’h ez aje, e zaou gi d’e heul, Krogmad ha Pegstard. Gant penaos kaout boued n’edo ket nec’het an distera ; rak, pa veze naon o tont d’ezan, gant e chas e c’helle beza dizoursi : eur c’houlin, eur c’had bennak a golle kerkent o buhez, hag hep kaout anezi zoken en-dro, ar pez a oa ar gwasa evito, pe ar gwella marteze.\nEun devez, en eur dremen dre ar gear-benn eus ar vro, e klevas embann e oa kouezet merc’h ar roue dindan galloud eun aerouant a zeiz penn, en eur palez e-kreiz eur c’hoad doun ; an hini he zennfe ac’hano, en defe anezi da zimezi, pe, mar kavfe gwelloc’h, he fouez en aour.\n— Setu aze hag a rafe brao a-walc’h va stal ! a zonjas Yann, N’eo ket ankounac’haat Katellig eo a ran, ar baourez kêz ; koulskoude, pegwir oun intanv, ha, mar gallfen, ne vefe ket eur pec’hed bras evidon dimezi gant merc’h ar roue.\nHa diwar ar zonj treut-ze, hen war-zu ar c’hoad, da glask ar plac’h yaouank, e zaou gi d’e heul. A-boan er c’hoad, setu Krogmad oc’h harzal, ha Pegstard o c’hrognal, ha Yann o welet dirazan, en eun taol, dor-borz eur palez kaer… Hag hen difoutre kaer o punta war an nor, hag e-barz, e goun d’e heul.\nDioc’htu e paras sellou Yann war eur plac’h yaouank, eur gened dispar d’ezi, strafuilhet gant an aon ; hag e penn pella ur porz, e welas an aerouant.\nKerkent al loen spontus a laoskas seiz blejadenn euzus dre e zeiz penn. Charikat a rea e zent en e vuanegez, hag ouz mein al leur e lemme e skilfou kamm, eur vogedenn flêrius o strinka diouz e zeiz gourlanchenn ; ar skant glas a strake war e gein torgennek, e-giz bili war an aod pa vez trec’h bras, hag e lost forc’hek a c’houibane en ear.\nGant eur vouez roc’hellus e c’houlennas ouz Yann :\n— Petra ? prenvig-douar, pe debret pe evet e vi ?\nMet Yann n’en doa ket c’hoaz c’hoant da veza na debret, nag evet, na lonket. Evit pep respont e flouras o c’hein d’e goun.\n— Skis ! skis ! emezan.\nHa Pegstard da zailha war ar flêrius seiz pennek, ha Krogmad da lammet war ar c’hein skantennek, ha da daga an eil penn war-lerc’h egile, ha Yann ivez da zikour e chas eus e wella hag o lopa a-dro chouk war an aerouant.\nNe badas ket pell ar c’hrogad. Yann ne voe ket evet na debret, met an aerouant divalo a dremenas d’ezan ar c’hoant lonka diwar an taol-ze. Gant e gontell-laz, Yann a droc’has prim ar seiz penn, a zammas anezo en e visac’h, ha kuit ganto, e zaou gi-bleiz d’e heul, en eur gimiadi a-bell diouz ar plac’h yaouank a rede war e lerc’h, en eur c’hervel anezan he zalver, he mirour, he fried.\nMet Yann a rede araozi hag a zonje :\n— Aon ho peus c’hoaz, merc’h ar roue. Divezatoc’h, m’ho peus c’hoant e gwirionez d’am c’haout da bried, c’houi am c’hlasko ; ha neuze hon daou ni a welo.\nKoulskoude, dre ma rede dre ar c’hoad, e kave ar seiz penn pounneroc’h-pounner. Hag e tanfoeltras anezo ouz eur sklosenn goz, ya, met goude beza troc’het ar seiz teod diouto. Ha, skanveat d’ezan, e kerzas d’ar gear-benn da welet petra a c’hoarvezfe.\nHa petra a c’hoarvezas ?\nSetu aman. Merc’h ar roue, goude he zalvedigez vurzudus, ne oa ket pell evit digouezout er gear, e lez he zad. Heman, evel m’en doa roet e c’her, a lakeas klask war ar zalver, evit dimezi d’ezan e verc’h.\nHogen, e-pad ar c’heit, amzer-ze, eur glaouer beg-du, o tremen gant e garrad glaou dre gichen ar sklosenn goz, a gavas ar seiz penn hag a zammas anezo en e garr. Pa zigouezas er gear-benn, ne oa ken meneg nemet e oa salvet merc’h ar roue, ha ne deued ket a-benn da gavout he zalver.\nAr glaouer neuze ne voe ket pell evit mont d’al lez, great e zonj gantan :\n— Aotrou, emezan d’ar roue, me an hini en deus saveteat he buhez d’ho merc’h muia-karet. Goulenn a ran he fouez en aour, rak, evel n’oun nemet eur glaouer ha ma ’z eo du-pod va c’hroc’hen, ne c’hellan ket dimezi d’ho merc’h ; panefe ze…\n— Penaos, te, beg louz ? eme ar roue, diskredik an tamm anezan.\n— Me, aotrou ; ha, mar karit o gwelet, seiz penn an aerouant a zo aze em c’harr.\nGoude beza great eur zell ouz ar pennou euzus, c'hoaz o tiwada :\n— Mat ! met n’eo ket a-walc’h, eme ar roue, deut ar fizians ennan. Nann, n’eo ket gant aour e c’heller paea servijou evel-se ; kent-se, me ’lavar, me, e timezi d'am merc’h a-benn warc’hoaz vintin, ha me eo ar mestr !\nHag an tad-kaer, evit ma vije ar glaouer dereatoc’h da vont dirag e verc’h, a c’halvas pevar zoudard d’e walc’hi : nao lur saoun du ha seiz broust koad a voe uzet war e dro evit e gempenn.\nAntronoz vintin, e voe lazet al leueou bihan, an denved hag an oc’hen lart ; dare ar zoubenn, ha poaz ar sklipou. Taoliou hir a oa savet n’ouzoun ket ped warn-ugent.\nHag er porz a enor merc’h ar voue a dlie bremaïk lavaret « ya » dirak he zad. Hogen, pa welas-hi da biou e felled he dimezi, e lavaras eun « nann » dichek ha distag :\n— Nann, nann, n’eo ket heman a zo bet o tiframma ac’hanon diouz tre skilfou an aerouant !…\n— Penaos, n’eo ket me ? a c’houlenne ar glaouer. Ha n’ho peus ket gwelet ar pennou aze ganin ?\nDres ! d’an ampoent daou gi-bleiz Yann a ziskordas da chalpat, ha merc’h ar roue a baras he daoulagad war re he zalver gwirion ; ha Yann, dre douez an engroez a dud a oa eno, a respontas :\n— Ar pennou, ya ; met maro edont, pa e teus o c’havet ; e-lec’h an teodou a zo ganin aman, ne welez ket, glaouer ?\nHa Yann o diskoueze, ar seiz teod forc’hek.\nAr glaouer, me ’lavar d’eoc’h, ne oa ket du-ze er friko. Eun tantad a voe savet ker buan e korn ar porz, ha gant ar pennou hag eskern ar glaouer e voe great glaou !\nHa Yann ?… Merc’h ar roue, dirag an holl, a deuas da bokat d’ezan ha d’her briata gant eur garantez divuzul. Ha Yann, intanv ar paour kêz Katellig, a deuas da veza mab-kaer ar roue.\nAn hini a gontas ar gonchenn a oa bet ivez er friko e-pad eiz deiz. Pa deuas d’ar gear, eo bet pell gant ar boan en e zivesker, kement e tansas jabadao ha gavotennou en enor da Yann savet « Eus an izel d’an uhel ! »\nAdtapet diwar « https://br.wikisource.org/w/index.php?title=Eus_an_izel_d’an_uhel&oldid=19100 »\nDernière modification le 15 Meu 2011, à 00:04\nKemmoù diwezhañ degaset d'ar bajenn-mañ d'an 15 Meu 2011, da 00:04.


Ingeborg Danmark (rouanez Bro-C'hall) - Wikipedia\nIngeborg Danmark (rouanez Bro-C'hall)\nUr pennad Ingeborg Danmark zo ivez.\nIngeborg Danmark, rouanez Bro-C'hall.\nPajenn eus levr-salmoù Ingeborg, war-dro 1200. Mirdi Condé (Chantilly).\nLizherenn aourlivet E, levr-salmoù ar rouanez Ingeborg Danmark, war-dro 1200, Ms. 66. Mirdi Condé, Chantilly.\nIngeborg Danmark (pe Isambour, Ingeburge; Ingelburge, Ingelborg, Isemburge) (1175 – Corbeil, 1236) a oa ur briñsez eus Danmark hag a zimezas d'ur roue gall Fulup II an Aogust (1165 -1223), hag a voe kaset kuit kerkent hag an deiz war-lerc'h.\nMerc'h e oa da Valdemar Iañ Danmark ha da Sofia Minsk, ha c'hoar da Knut VI ha Valdemar II, rouaned Danmark.\n1 An intañv\n2 An eured\n3 Goude an eured\n4 Pried nevez\n4.1 Kentañ sened-Iliz\n4.2 Eil sened-Iliz\n4.3 Trede sened-Iliz\n4.4 Pevare sened-Iliz\n5 Prizoniadez politikel\nAn intañv[kemmañ | kemmañ ar vammenn]\nIntañv e oa ar roue gall, marvet e wreg yaouank Izabel Hainaut. Abaoe daou vloaz e klaske ar roue ur bried all. Kavet gantañ c'hoar roue Danmark, a rankas paeañ ur bern arc'hant evel argouroù. Dimeziñ d'ur briñsez danat a felle d'ar roue gall abalamour da gaout skoazell digant he bro a-enep Bro-Saoz. Ur gaer a blac'h e oa, hervez an testoù, ha desket mat. Kaer e oa an argouroù ivez: 6000 mark arc'hant.\nAn eured[kemmañ | kemmañ ar vammenn]\nD'ar 14 a viz Eost 1193 e voe lidet an eured en iliz-veur Amiens, ha kurunennet ar briñsez en deiz war-lerc'h. E-pad an noz e savas heug er roue ouzh e wreg ma reas e soñj kas anezhi kuit d'he bro. Ne gomprener ket perak e c'hallas ar soñj trumm-se dont d'e benn. Hervez an testoù e oa tres nec'het bras gant ar roue e derc'hent an eured. Antronoz an eured e c'houlennas ar roue, hep lavarout perak, digant kannaded Danmark kas Ingeborg ganto d'o bro en-dro. Nac'h a rejont, ha kuit ez ejont hepti kerkent.\nGoude an eured[kemmañ | kemmañ ar vammenn]\nKaset e voe ar wreg nevez rak-tal da brioldi Saint-Maur ha goude da gouent Cysoing. Ha Fulup da gregiñ da glask terriñ an eured. Goulenn a reas ar roue gall digant ar pab terriñ an dimeziñ war-zigarez ne vije ket bet kaset da benn-vat, met ar wreg a lavaras e oa bet, ma rankas ar pab nac'h e aotre ouzh ar roue gall.\nDaoust da se e voe embannet an dorr-dimeziñ gant arc'heskob Reims, Guillaume de Champagne, eontr d'ar roue. Ar rouanez a oa hec'h-unan, hep skoazell ebet, ne gomze na galleg na latin. Kement-se ne vire ket outi da ziskouez hec'h enebiezh gant un nebeudig geriennoù latin: « mala Francia » « Roma, Roma », emezi, evit goulenn kas keloù d'ar pab Celestinus III.\nFulup a wele en doa bet an dizober eus e wreg hag e oa dizimez adarre, a drugarez d'e eskibien sikourus, setu ma klaskas ur rouanez all da Vro-C'hall evit kaout ur pennhêr. Met anavezet e oa stad Ingeborg en holl lezioù Europa, ha ne oa ket aes dezhañ kavout plac'h na tad-kaer. A-du ganti e oa un toullad mat a briñsezed. Hervez he levr-salmoù e ouzomp e anaveze istor ar gontez Éléonore de Vermandois, nizez da Eleanora Akitania, a oa bet bac'het gant ar roue saoz Herri II (Bro-Saoz) e-pad 14 vloaz.\nPried nevez[kemmañ | kemmañ ar vammenn]\nRet e voe da Fulup tremen gant un dimeziñ bihanoc'h e lufr, ha kemer Agnes Merania, merc'h da Berthold IV von Diessen, dug Merania. A-hervez e oa pitilh ganti, n'eus forzh penaos e oa gwelloc'h dezhañ bezañ rak diaes e vije bet kavout unan all goude pezh a oa c'hoarvezet.\nDic'hortoz da Fulup e oa enebiezh ruz Ingeburge, rak kavout a rae dezhañ e vije deuet a-benn anezhi buan. E gwirionez e chomas bac'het rouanez Bro-C'hall e-pad 20 vloaz, ha dismegañset, mezhekaet e voe, kaset a gouent da garc'har. Pevar sened-Iliz a voe aozet gant ar bibien diwar-benn an afer priedoù-se: bep tro e voe diskleriet fraezh e oa peurdidalvoud an arguzennoù da derriñ an dimeziñ. Kenwadelezh ne oa ket, kaset e oa bet an dimeziñ da benn, fellout a rae d'ar wreg chom dimezet dirak Doue, ne oa nemet ar roue a rae fae war ar sakramant.\nKentañ sened-Iliz[kemmañ | kemmañ ar vammenn]\nD'ar 7 a viz Mae 1196 e voe bodet ur Sened-Iliz gant ar pab Celestinus III e Pariz, evit sevel un emglev etre an daou bried, met tro wenn a reas, abafet ma oa an dud gant ar roue hag al lez. Ingeborg a zisklerias fraezh bout a-enep an torr-dimeziñ. Kreñvoc'h a se e voe goulennet gant ar roue. Bac'het e voe ar rouanez e tour Étampes evit gallout lidañ e eured gant Agnes Merania d'ar 1añ a viz Mezheven 1196.\nEn 1198 e fellas d'ar pab nevez Inosant III plediñ da vat gant afer Ingeborg. Dre veur a wech e c'houlennas digant ar roue gall reiñ he lec'h ha renk en-dro d'ar rouanez ha da gas Agnes Merania kuit. Gourdrouz a reas eskumunugañ ar roue ma ne gouske ket gant e wreg hervez lezenn an Iliz. Er bloaz-se e varvas Sofia Minsk, mamm Ingeborg.\nEil sened-Iliz[kemmañ | kemmañ ar vammenn]\nD'ar 6 a viz Kerzu 1199 e voe aozet ur sened-Iliz all gant ar pab Inosant III e Dijon, ha torret e voe eured Fulup hag Agnes. Eskumunuget e voe ar roue, ha prest e oa ar pab da lakaat embann-berzh war rouantelezh Bro-C'hall.\nTrede sened-Iliz[kemmañ | kemmañ ar vammenn]\nD'ar 15 a viz Genver 1200 e voe dalc'het sened-Iliz Vienne (hiziv en Isère). Pa ne zeue ket an doareoù diplomatek da benn-vat e voe embannet berz war Bro-C'hall gant kannad ar pab Pierre de Capoue. Forzh ebet ne reas Fulupgant kement-se, met meur a zen a gasas da Roma evit klask lakaat fin d'an eskumunugenn rak abalamour dezhañ ne c'halle ket ar bobl kaout sakramantoù an Iliz ha krog e oa an dud da glemm. D'ar 7 a viz Gwengolo 1200 evoe bodet ar breujoù e Rambouillet ha kemennet da Agnes ne oa ket anavezet an dimeziñ gant Roma. Ar roue a daolas bec'h an torr-dimeziñ war e eskibien. Ingeborg a oa bac'het pell-mat diouzh Pariz, ha n'eo ket en Etampes e oa, a voe degaset da gastell ar rouanezed, da Saint-Léger-en-Yvelines.\nE miz Gwengolo 1200 e voe tennetan embann-berz gant ar c'hardial Octavien, ha kement-sea voe tamallet dezhañ gant ar pab Inosant III rak chomet e oa Fulup gant Agnes en enep d'e c'her.\nPevare sened-Iliz[kemmañ | kemmañ ar vammenn]\nEn miz Meurzh 1201 e voe galvet an eskibien gant ar c'hardinal Octavien, kannad ar pab d'n em vodañ en ur sened-Iliz e Soissons da ober ar posez gortozet ha di e teuas Ingeborg. ne deuas ket Fulup a-benn da lakaat terriñ e zimeziñ ha ret e voe dezhañ kas Agnes kuit da b-Poissy, ha hi o tougen o zrede bugel. Dieubiñ Ingeborg a reas ar roue neuze.\nKement-se avat ne oa nemet un dro-widre evit dont a-benn da lakaat an iliz da anavezout an daou vugel bastard en doa bet gant Agnes hag Ingeborg a voe kasebuan en-dro d'he bac'h, da Etampes. D'an 20 a viz Gouhere 1201 e varvas Agnes er gwentloù hag he bugel prestik goude. E miz Du e voe anavezet besterd Fulup hag Agnes evel e vugale hervez lezenn an Iliz gant ar pab Inosent III war zigarez e oa dimezet ar vaouez a feiz vat dre ma krede e oa bet torret dimeziñ Fulup hag Ingeborg gant an Iliz a-raok. Adalek dibenn 1201 e oa sklaer an traoù, ha rankout a rae Ingeborg dont e-maez eus he c'harc'har, en Etampes. Met ne fellas ket d'ar roue gall plegañ, dreist-holl pa wele en doa daou vab. Kement-se ne viras ket outañ da glask fortuniaén adarre dre ma ne oanemet 36 vloaz. E 1202 he devoa Ingeburge skoazell digant ar pab Inosant III ha kannaded Danmark. Mervel a reas Knut VI, he breur henañ, ha roet kurunenn Danmark d'he breur Valdemar II. Stagañ a reas Fulup neuze da heskinañ Ingeborg evit ober dezhi mont da leanez pe goulenn dizimeziñ hec'h-unan.\nKlemm a reas ar pab abalamour ma veze graet vil d'ar rouanez, kondaonet d'ur vuhez en dienez pa oa rouanez Bro-C'hall, merc'h ha c'hoar da rouaned.\nEn 1205 e c'houlennas Fulup an torr-dimeziñ abalamourma ne oa ket bet kaset an eured da benn-vat, goude ma oa bet ar pab o c'houlenn digantañ kousket gant e wreg evit ma komprenje ar roue ne oa ket da vout heuget ganti, ha kement-se en devoa bet lavaret Fulup ober, dre ziv wech, en Amiens hag e Saint-Maur, e deroù o disparti, hag ivez en Etampes goude sened-Iliz Dijon, evel ma lavaras Ingeborg d'ar c'hardinal Octavien.\nEtre 1205 ha 1209 e c'hanas ur mab, Pierre-Carolus anavet evel Pierre Charlot a voe eskob Noyon a roas e skoazell d'ar roue gall Loeiz IX en e groaziadeg.\nSoñjet en dije ar roue addimeziñ adarre, marteze da vamm e vab bastard, an itron a Arras kevrinus-se ha e zesker mann diwar he fenn en dihelloù.\nPrizoniadez politikel[kemmañ | kemmañ ar vammenn]\nHeug ouzh ur wreg evel hennezh n'eus ket par dezhañ en istor an dimezioù rouaned pa ouie ar rouaned c'hall lakaat o folitikerezh ha mad o rouantelezh da dremen dirak kement tra all, daoust d'an avoultriñ pe d'an eskumunugañ, evel a c'hoarvezas gant ar roue gall Roperzh II.\nPoan zo o kompren e vije bet ken euzhus a gorf ur plac'h 18 vloaz ken e verite tremen 20 vloaz en ur vac'h abalamour da se. Koulskoude n'haller ket disteurel an arguzenn. Daoust da se ne weler ket perak ez eas Fulup en he gwele ma kave anezhi ken divalav na perak e kontas gevier goude pa lavaras ne oa ket bet kaset an eured da benn-vat.\nIstorourien zo o deus gwelet e dieubidigezh Ingeburge en 1213 un dro-widre a-berzh ar roue gall hag a oa o klask skoulmañ emglevioù evit mont da aloubiñ Bro-Saoz. Gallout a raje Fulup bezañ klasket skoazell Danmark evit kemer kurunenn Yann Dizouar e bro-Saoz met n'en devoa ket c'hoant kaer roue Danmark lakaat e fri en aferioù saoz ken, na dreist-holl en tabutoù etre Gall ha Saoz, ha kement-se a oa bet lavaret fraezh d'ar gannaded c'hall da vare an dimeziñ gant Ingeborg. Setu ne reas mann Valdemar II evit kemer perzh en abadenn-se. Chom a reas al listri gall er perzhier gall ha mont a reas Fulup da vrezeliñ ouzh ar Flamanked na felle ket dezho reiñ o skoazell dezhañ ivez.\nDegemer a c'haller an displegadur-se pa weler personelezh daouduek Fulup II.\nE-pad 20 vloaz eta e chomas Ingeborg Danemark e karc'haroù gall. Dieubet e voe en 1213 ha mont a reas da vevañ er prioldi a lakaas sevel e Saint-Jean-en-Isle (Corbeil)\nEn he zestamant e c'houlennas bout beziet en iliz-veur Sant-Denez, hogen nac'het e voe outi gant mab-bihan an Aogust, Loeiz IX.\nIzabel Hainaut Ingeborg Danmark War he lerc'h\nGérard Morel, Ingeburge, la reine interdite, Paris, 1987\nRégine Pernoud, Ingeburge de Danemark, Paris, 1989\nAlex Sanmark, The Princess in the Tower (History Today, C'hwevrer 2006)\nAdtapet diwar « https://br.wikipedia.org/w/index.php?title=Ingeborg_Danmark_(rouanez_Bro-C%27hall)&oldid=1991257 »\nKemmoù diwezhañ degaset d'ar bajenn-mañ d'an 6 Mae 2022, da 09:09.


Ul levrig bet savet gant Pierre Mens-Pegail, evit deskiñ d'an dud deuet penaos lenn e brezhoneg... © Radio France\nNe cheñcho ket ar gouarnamant e ali diwar-benn ar GNR\nTailhoù a vo lakaet e plas ganto 'benn 2022 war ar gazole 'vez implijet gant embregerezhioù ar BTP... Ar "Gaz Non Routier", evel 'vez lâret. Un emvod en doa ministr an Ekonomiezh, Bruno Le Maire, gant an embregerezhioù-se dilun. Ganto 'vez stanket kreizennoù stokiñ Brest, an Oriant, ha Vern-sur-Seiche abaoe ar sizhun dremenet.\nUr yaou du evit ar skolioù\nUn harz-labour broadel a vo d'ar pemp a viz Kerzu evit stourm a-enep reform al leveoù. Heuliet e vo gant takadoù micherel a bep-seurt... evel an transportoù, ar justis, hag an deskadurezh da skouer. Ouzhpenn 300 skol 'vo sarret en holl etre ar Morbihan, Penn-ar-Bed, hag Aodoù an Arvor.\n"E Brezhoneg e lennan gant va bugel"\nSetu anv un atalier, kaset a-benn gant Pierre Mens-Pegail, levraoueger en Ergue-Vras. Ar pal eo deskiñ d'ar gerent, nann-vrezhonegerien, penaos lenn e brezhoneg. Un doare da greñvaat al liamm etre ar re yaouank, skoliataet en hentennoù diyezhek, hag o c'herent...


Buhez ar Sent/1912/Yan Krisostom - Wikimammenn\nBuhez ar Sent/1912/Yan Krisostom\n◄ Polykarp Yan Krisostom Julian ►\nSeizvet devez warn-ugent a viz Genver\nEskob ha Doktor eus an Iliz (347-407)\nKrysostom a c’hanas en Antioch, war-dro ar bla 317, a dud a renk uhel hag a gristenien vat. Bihanik oa c’hoaz pa varvas e dad ; mes e vamm, daoust ma n’he devoa nemet ugent vla pa chomas intanvez, ne addimezas ket, hag a lakas hec’h aked hag he danve da skola ervat he c’hrouadur.\nSonj Yan oa mont da advokad ha gonit e lod eus gloar ar bed. Mes epad ma oa oc’h ober e studi, e reas anaoudegez gant eur pôtr eus e oad hag eus e renk, eur spered kaer a zen hag eur c’hristen birvidik, e hano Bazil. Ar vignoniach a zavas etre an daou zen yaouank-man a roas d’an Iliz unan eus he brudetan bugale, rak Yan a oe gonezet, tamm ha tamm, gant e vignon. Da dri bla warn-ugent e oe badezet, da nao bla ha tregont, beleget ; da hanter-kant vla, kristenien Konstantinopl hen c’hemeras, dre laer, digant kristenien Antioch, d’ober o arc’heskob anezan.\nBep gwech ma veze ezom, ar wirione a ziskenne eus e gador, da skei war an dizurz ; gwaz a ze d’an hini a vije glazet ganti.\nAn impalaerez Eudoxia, hag a oa eur plac’h kalz re droet da zastum madou, he devoa kemeret tra he nesan enep pep gwir. Krysostom he gourdrouzas. Ar brinsez, kounnaret, a lakas e harlui. Mes Konstantinopliz en em zavas da zifenn o arc’heskob, hag an impalerez, o welet pegen fall e troe an treo, a skrivas eur ger d’ober d’ezan dizrei.\nPa oe gwelet o tiskenn eus al lestr an evoa e gaset da bell-bro, pobl Konstantinopl a-bez, kristenien, paganed, judevien hag all, diredet d’ar porz-mor d’e ziarben, a ouelas gant ar joa, a zaoulinas da bokat da veven e vantel, d’an trêz e oa warnan roudou e dreid, hag hen dougas etre o divrec’h ha war o c’halonou betek kador-brezeg e iliz-veur, elec’h ma oad en zonj da gât digantan eur gomz bennak.\nAr peuc’h ne badas ket pell. Eur skeuden arc’hant en enor da Eudoxia a oe savet war al leur-gêr, dirak an iliz, gant goueliou leun a zismegans, da goulz an ofisou. Ar zant, heb aon rak ar pez a c’halle digouezout gantan, a bignas er gador da gomz en eneb. An impalaerez, raktal, a reas da Arkadius, he fried, harlui an arc’heskob evit an eil gwech, pellan ma c’halljed diouz ar rouantelez.\nHeman a dec’has e-kuz diouz kêr, gant aon da zichadennan kounnar ar bobl. Mervel a reas war hent an harlu, d’ar 14 a viz gwengolo 407. E c’her divezan a oe : « Ra vezo meulet Doue en pep tra ! »\nD’ar 27 a viz genver 438, e oe douget e relegou da Gonstantinopl. Breman e virer aneze en iliz Sant-Per, en Rom, war an ôter a zoug e hano.\nRa vezo meulet Doue en pep tra !\nO tizrei eus an harlu, Krysostom a roë d’e bobl ar gelennadurez kaer-man, a c’hallomp hon unan tennan hon mad diouti :\n« Petra lavarin d’ac’h ? emezan. Peseurt geriou a c’hallan lakat da gouezan eus ma genou ? "Ra vezo binniget an Otrou, eus an eil kantved d’egile" !\n» Ar gomz-ze a lavaris o kimiadi diouzoc’h, ar gomz-ze a lavaran p’en em gavan adarre en ho touez, d’ar mare ma sonjen an nebeutan. Ar gomz-ze, n’am eus ket paouezet da lavaret anezi war hent an harlu : "Ra vezo binniget an Otrou, eus an eil kantved d’egile" !\n» Ar gomz-ze am oa lezet ganac’h, evel eul louzou da lakat war ho kalonou gouliet, hag he digas a ran d’ac’h adarre, evel eur c’hân a drugare.\n» Dishenvel eo an doareou m’en em gavomp enne ; henvel eo ar c’hân a strink eus hon c’halonou. Binnigan ren Doue en harlu ; dizroet d’ar gêr, hen binnigan adarre.\n» Ra vezo binniget an Doue an eus kavet mat e vijen tôlet pell diouzoc’h ! Ra vezo binniget an Doue an eus kompezet an hent d’in da zizrei davedoc’h !\n» Ra vezo binniget an Doue an eus dichadennet an avel-stourm ! Ra vezo binniget an Doue an eus grêt d’an avel-ze kouezan !\n» Oh ! ma c’halljen deski ac’hanoc’h da lavaret bennoz da Zoue en peb amzer !\n» Binniget anezan en ho poaniou, evit m’o berrao. Binniget anezan en hoc’h eurvat, evit ma pado ! »\nAdtapet diwar « https://br.wikisource.org/w/index.php?title=Buhez_ar_Sent/1912/Yan_Krisostom&oldid=36128 »\nKemmoù diwezhañ degaset d'ar bajenn-mañ d'an 29 Mae 2012, da 08:34.


(Adkaset eus Shakespeare)\nGant ar ger Shakespeare e tegouezher amañ. Evit sterioù all ar ger, gwelit Shakespeare (disheñvelout).\nUn dramaour hag ur barzh eo William Shakespeare, ar skrivagner brudetañ e bed al lennegezh saoznek. E Stratford-upon-Avon eo bet ganet e miz Ebrel 1564 ha badezet d'an 26 a viz Ebrel. Lidet e vez e zeiz-ha-bloaz d'an 23 p'emañ gouel sant Jord, paeron Bro-Saoz. Marvet eo bet d'an 23 a viz Ebrel 1616.Pa oa ar Rouanez Elesbed Iañ o ren e mare e obererezh lennegezh ec'h aparchant oberenn Shakespeare da vare al lennegezh elesbedat. Skrivañ a reas 1 600 sonedenn, met n'eus nemet un ugent pezh-c'hoari ma vezer sur eo Shakespeare an oberour anezho. Tabut a zo bet war peseurt lodenn labour a zo bet sevenet gantañ. Kinniget ez eus bet gant arbennigourien zo ma ne voe bet lakaet oberennoù savet gant tudjentiled dindan e anv. P'en deus asantet da embannadurioù 'zo, reoù all a zo bet savet hep e ali ha leun a fazioù int.\n3.2 Pezhioù-c'hoari istorel\n3.4 Pezhioù-c'hoari kollet\n3.5 Pezhioù-c'hoari amwir\nN'eo ket gwall anavezet buhez William Shakespeare. Pa oa e vamm ganet en un tiegezh perc'henned douar e timezas ur pelleter a c'hounezas bezañ anvet da vaer Stratford. Ha William, trede bugel diwar eizh, a yeas da studiañ d'ur grammar school (ur skol eil derez) ar gêr hag a yeas marteze da Skol-Veur Oxford e-pad un nebeud mizioù. Koulskoude e timezas, yaouankik a-walc'h, pa oa 18, gant Ann Hathaway. Tri bugel a zeuas er familh dindan 3 bloaz ha ne ouzer ket pelec'h e oant o chom.\nE 1592 e ouzer e oa o chom e Londrez hag anavezet dija evel komedian ha dramaour. Soutenet e oa gant kont Southampton hag e tedias dezhañ un darn eus e varzhonegoù hag ur pezh-c'hoari. Prenañ a reas Shakespeare ul lodenn e kompagnunezh c'hoariva perc'hennet gant an aotrou kambrelan (Lord Chamberlain e saozneg).\nWar-dro bloavezhioù diwezhañ ar XVIvet e oa Shakespeare unan eus pennoù C'hoariva ar Voul-Douar (Globe Theater) ha goude-se e teuas da vezañ lodenner C'hoariva ar Blackfriars. Ne seblant ket bezañ chomet komedian goude 1603.\nWar-dro 1610 e teuas da Stratford en-dro. Mervel a reas a-raok 6 vloaz goude.\nSonedenn 60 (lakaet e brezhoneg gant Yann-Fulub Dupuy)\nFentc'hoarioù[kemmañ | kemmañ ar vammenn]\nThe Comedy of Errors (lakaet e brezhoneg gant Sylvain Botrel ha Marie-Hélène Morvan, dindan titl Komedienn mil luiet)\nThe Merchant of Venice (lakaet e brezhoneg gant Yann Loeiz Emili, dindan titlMarc'hadour Venezia)\nTaming of the Shrew (lakaet e brezhoneg gant Yann Loeiz Emili, dindan titl Ar Geben Doñvaet)\nPezhioù-c'hoari istorel[kemmañ | kemmañ ar vammenn]\nTrajediennoù[kemmañ | kemmañ ar vammenn]\nRomeo and Juliet (bet lakaet e brezhoneg gant Klerg, dindan titl Romeo ha Julieta)\nMacbeth (bet lakaet e brezhoneg gant Roparz Hemon, dindan titl Makbez)\nOthello (bet lakaet e brezhoneg gant Klerg)\nPezhioù-c'hoari kollet[kemmañ | kemmañ ar vammenn]\nPezhioù-c'hoari amwir[kemmañ | kemmañ ar vammenn]\nDornlevrioù evit an holl oberenn\nBritish Library; 93 skouerennoù embannadur orin in quarto\n↑ Al Liamm, niv. 379, Meurzh-Ebrel 2010\nAdtapet diwar « https://br.wikipedia.org/w/index.php?title=William_Shakespeare&oldid=1892393 »\nKemmoù diwezhañ degaset d'ar bajenn-mañ d'an 17 Gen 2021, da 17:46.


Pajenn:Le Gonidec - Bibl Santel pe Levr ar Skritur Sakr, eil levr.djvu/186 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/186\nFaraon, roué ann Éjipt, hag é astorrinn hé vréac’h kré, hag hén̄ torret ; hag é likiinn da gouéza ar c’hlézé eûz hé zourn.\n23. Ha mé a skiñô ann Éjiptianed é-touez ar brôadou, hag a wen̄tô anézhô é-kreiz ar brôiou.\n24. Ha mé a grévai bréac’h roué Babilon, hag a lakai va c’hlézé enn hé zourn ; hag é torrinn bréac’h Faraon, hag hé dûd a c’harmô hag a geinô, pa vézin̄t lazet dira-z-han̄.\n25. Ha mé a grévai bréac’h roué Babilon, ha bréac’h Faraon a gouézô ; hag hî a wézô pénaoz eo mé ann Aotrou, p’am bézô lékéat va c’hlézé é dourn roué Babilon, ha p’en dévézô hé astennet war vrô ann Éjipt.\n26. Ha mé a skiñô ann Éjiptianed é-touez ar brôadou, hag a wen̄tô anézhô é kreiz ar brôiou ; hag hî a wézô pénaoz eo mé ann Aotrou.\nÉvel ma eo bét disman̄tret ann Assiria, é vézô disman̄tret ivé ann Éjipt.\n1. Hag enn unnékved bloaz, enn trédé mîz, enn deiz ken̄ta eûz ar mîz, é teûaz gér ann Aotrou d’in, ô lavarout.\n2. Mâb dén, lavar da Faraon, roué ann Éjipt, ha d’hé bobl : Out piou oud-dé héñvel enn da vrasder ?\n3. Chétu Assur a ioa ével eur wézen-sedr war al Liban, kaer enn hé skourrou, stan̄k enn hé bran̄kou, hag uc’hel-brâz ; hag é-touez hé skourrou stan̄k, é savé hé bâr.\n4. Ann douréier hô dôa hé maget, al loun̄k en dôa hé lékéat da zével ; ar steriou a rédé enn-drô d’hé grisiou, hag hî a gasé hé gouériou da holl wéz ar mésiou.\n5. Râk-sé é oa bét savet dreist holl wéz ar vrô ; hag hé skourrou a oa paottet, hag hé bran̄kou a oa en em astennet gan̄d ann douréier vrâz.\n6. Ha p’en dôé lédet hé skeûd, holl evned ann én̄v a réaz hô neiz enn hé skourrou, hag holl loéned ar c’hoajou a c’hanaz hô menned dindân hé bran̄kou, hag eul lôd brâz a vrôadou a choumé dindân hé skeûd.\n7. Kaer-brâz é oa enn hé brasder, hag el léd eûz hé skourrou ; ô véza ma oa tôst hé grisiou d’ann douréier vrâz.\n8. Ar gwéz-sedr na oan̄t két uc’héloc’h éget-hi é liors Doué, ar gwéz-sapr na oan̄t két kenn uc’hel hag hî, nag ar gwéz-platan kén lédan hag hî enn hô skourrou ; na oa gwézen é-béd é liors Doué hén̄vel oud hou-man, na ker kaer hag hî.\n9. O véza ma em bôa hé gréat kaer, ha m’é dôa kals a skourrou deliaouuz, ann holl wéz dudiuz eûz a liors Doué a érézé anézhi.\n10. Râk-sé ével-henn é lavar ann Aotrou Doué : O véza ma eo savet houn-nez enn hé uc’helder, ma é deûz gorréet bâr hé skourrou ker glaz ha ker stan̄k, ha ma eo bét savet hé c’haloun enn hé uc’helder ;\n11. Em eûz hé lékéat étré daouarn ar c’hréva eûz ar brôadou, péhini a rai d’ézhi ar péz a garô ; enn abek d’hé fallagriez em eûz hé distaolet.\n12. Diavésidi, hag ar ré grisa eûz ar brôadou, a drouc’hô anézhi, hag hé zaolô war ar ménésiou ; hé skourrou a gouézô a bép tû a-héd ann traon̄iénnou, hag hé bran̄kou a vézô torret war holl rec’hier ann douar ; hag holl boblou ann douar en em dennô a zindân hé skeûd hag a zilézô anézhi.\n13. Holl evned ann én̄v a choumô enn hé diskariou, hag holl loéned ar mésiou en em dennô enn hé skourrou.\n14. Dré-zé ann holl wéz, plan̄tet war ann doureier na zavin̄t mui enn hô uc’helder, ha na c’horrôin̄t mui hô bâr dreist hô skourrou ker stan̄k ; hag ar ré a vézô douret na choumin̄t két enn hô sâ : râg holl in̄t bét rôet d’ar marô é gwéled ann douar, é-kreiz bugalé ann dûd, gan̄d ar ré a ziskenn er poull.\n15. Ével-henn é lavar ann Aotrou Doué : Enn deiz é péhini eo bét diskennet er béz, em eûz gréat kan̄v, hag em eûz hé gôlôet gan̄d al loun̄k ; hé steriou em eûz stan̄ket ; miret em eûz oud hé doureier vrâz da rédek ;\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/186&oldid=163640 »\nKemmoù diwezhañ degaset d'ar bajenn-mañ d'an 8 Eos 2020, da 18:47.


██ Setu pelec'h emañ Alentejo e Portugal\nParkadoù gwinizh en Alentejo.\nAlentejo zo ur rannvro hag ur broviñs kozh eus Portugal. Klotañ a ra gant Distrig Portalegre, hini Évora ha hini Beja, ha gant lodennoù eus distrigoù Setúbal ha Santarém. En hanternoz da Alentejo emañ rannvro ar C'hreiz, er reter emañ Andalouzia hag Extremadura, er c'hreisteiz Algarve, er gornaoueg ar Mor Atlantel hag er gwalarn rannvro Lisbon. Rannvro vrasañ Portugal eo, gant 31 152 km² (un drederenn eus gorread douar-bras Portugal), met n'eo poblet nemet gant 766 339 a dud (8% eus poblañs Portugal).\nÉvora eo ar gêr-benn hag ar gêr vrasañ. Un tammig bihanoc'h e oa ar broviñs kozh eget ar rannvro a zo bremañ ha rannet e oa e div lodenn, Alto Alentejo ha Baixo Alentejo. Er broviñs kozh e oa ivez ur gêr hag a zo e Spagn abaoe 1801 : Olivenza (pe Olivença).\nAdtapet diwar « https://br.wikipedia.org/w/index.php?title=Alentejo&oldid=1787533 »\nKemmoù diwezhañ degaset d'ar bajenn-mañ d'an 19 Meu 2018, da 21:17.


Buhez ar Sent/1894/Bruno - Wikimammenn\nBuhez ar Sent/1894/Bruno\n◄ Maoris Bruno Serj ha Bakus ►\nar c’houec’hved devez a viz here\nSANT BRUNO, ABAD\nAr zant-ma a ioa ganet e Kologn, hag a roaz ez-vihanik merkou anat euz he zantelez da zont. Enn he vugaleach oa dija henvel oc’h eunn den diazezet, ken nebeut e karie ar c’hoariou ha kement oa troet var al labour. He dad hag he vamm a ioa tud a lignez huel, mes tud a zoujans Doue oant ive. Kas a rejont anezhan da Baris da ober he studi, hag eno e teuaz da veza ken habil e berr amzer ma oue resevet doktor var ar philosophi ha var ann theoloji. Neuze e oue hanvet da jaloni e kathedral Reims.\nD’ar mare-ze e varvaz e Paris eunn den brudet dre he zeskadurez, hag en doa renet eur vuez direbech hervez ann doare. Goulskoude, epad m’edot o kana offis ann anaoun evit he enterramant, pa errujot gant ar gentel a zo ar geriou kenta anezhi : « Responde mihi, » ar pez a zinifi e brezounek : « Respountit d’inn », ann den maro-ze a lavaraz krenv gant eur vouez spountuz : « — Tamallet ounn gant justis Doue. » Ann holl a oue ker strafillet o klevet kement all ma oue lezet ann enterramant da ober betek antronoz. Hogen, antronoz, pa errujot adarre gant ar gentel Responde mihi, ann hini maro a respountaz krenvoc’h eged enn derc’hent : « — Barnet ounn gant justis Doue. » Var gement-ma e oue gortozet c’hoaz ann devez varlerc’h abarz achui ann enterramant. Mes enn devez varlerc’h ann hini maro a respountaz d’ar memes komzou gant eur vouez skrijusoc’h eget biskoaz : « — Koundaonet ounn gant justis Doue. »\nEunn dra ken estlammuz a skoaz eunn taol pounner e kaloun Bruno ; rak he-unan edo enn enterramant-se, ha klevet a eure freaz ann doktor braz o lavaret oa tamallet, barnet, hag erfin koundaonet gant justis Doue. Raktal e reaz he zonj da guitaat ar bed, hag ez eaz da gaout sant Hug, eskop Grenobl, gant c’houec’h euz he vignouned.\nSant Hug a roaz d’ezho meneziou, hanvet Chartreuz, el leac’h ne oa nemed kerrek ha loaned gouez. Ho c’has a eure di he-unan, ha Bruno hag he c’houec’h koumpagnoun a zavaz eno eur chapel enn henor d’ar Verc’hez, ha seiz toullik-ti, unan evit peb hini anezho. Ann ermitach a ioa e kreiz etre teir garrek vraz hag e kichen eur feunteun, hag ann ermited ne deuent morse ac’hano. Tremen a reant ho amzer o labourat hag o kana noz-deiz meuleudiou ann Aotrou Doue. Bemdez e iunent, ha ne zebrent morse a gig, ha pa vijent goall-glanv zoken. Ne event nemed dour, ken nebeut, pe zour livet gant eur banniik guin. Dougen a reant bepred eur porpant reun, ha ne gomzent ann eil ouz egile nemed oc’h red, ha peurvuia dre zin.\nGoulskoude, euz ar zeiz ermit ma’z oant da genta, Bruno oa c’hoaz ann humpla hag ann hini a rea ar muia pinijenn. Abalamour da ze e oue choazet gant ar re all evit ho zuperior, hag evelse e teuaz da veza ar foundatour euz a eunn Urs nevez a venac’h, hanvet Chartreuzed euz a hano ar meneziou el leac’h m’edont o chom.\nMes, a benn c’houec’h vloaz goude, Bruno a oue galvet da vont da Rom gant ar pab Urban II, hag ar pab-ma hen dalc’haz meur a vloaz enn he gichen evit kaout sikour diganthan da c’houarn ann Iliz. Abarz ar fin evelato en devoue kounje da zont kuit, ha neuze ec’h en em dennaz gant eunn nebeut diskibien enn eur plas distro euz ar C’halabr, enn Itali ; esper en doa ne vije ket anavezet eno evel ma’z oa dija e Frans. Mes, kaer en devoue klask kuzat, chas ar c’hount Rojer hen diskuillaz d’ho mestr dre ho harzadennou, eunn devez m’edo ar c’hount-se o chaseal. Ar c’hount, o veza erruet gant ermitach ar Zant, a reaz stad anezhan, ha raktal e lakeaz sevel eur gouent evithan hag evit ar venac’h a ioa asambles ganthan.\nEr gouent-ma e varvaz Bruno d’ar 6 a viz here euz ar bloaz 1101, goude beza resevet he zakramanchou diveza gant eur feiz hag eunn devosion dudiuz. Ne oa ket c’hoaz hanter-kant vloaz echu.\nKaozeal kalz a zo aliez noazuz hag ato riskluz. Guella tra zo da ober, evit ren eur vuez santel, eo komz nebeut gant ann dud, ha komz aliez gant Doue. Ann nep ne bec’h ket gant ne deod a zo eunn den parfet, eme ann abostol sant Jakez. Beillit eta var ho teod ; tavit ma n’e ket red d’ehoc’h parlant, ha mar d-eo red d’ehoc’h parlant, mirit bepred enn ho komzou lezennou ar furnez, ann honestiz hag ar garantez.\nAdtapet diwar « https://br.wikisource.org/w/index.php?title=Buhez_ar_Sent/1894/Bruno&oldid=30738 »\nKemmoù diwezhañ degaset d'ar bajenn-mañ d'an 20 Gen 2012, da 22:31.


Pajenn:Perrot - Bue ar Zent.djvu/490 - Wikimammenn\nPajenn:Perrot - Bue ar Zent.djvu/490\nlakas d’ober d’o c’horfou ar muian vad a c’hallas. Kement gwenneg a deue d’ezan, ne rê nemet eul lamm eus e c’hodel en godel ar beorien ; diou wech er zun o deveze aluzen digantan, ha d’ar zadorn, o deveze bara gwennoc’h, ha tammou kig, zoken, a-benn ar zul. Lakat a rê prenan gwellan tammou a gave er gigerez, evit an dud klanv.\nNe oa ket bet pell en Mattaincourt, ha Mattaincourt oa deut da vezan gwellan parouz a oa er vro ; an iliz veze leun-chouk bep sul ; diredek a read, abalamour da gomzou helavar ar beleg santel, evit gwelet al lidou sakr\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/490&oldid=140767 »


Pajenn:Perrot - Bue ar Zent.djvu/153 - Wikimammenn\nPajenn:Perrot - Bue ar Zent.djvu/153\nan den eurus robert arbrissel\nPempvet devez warn-ugent a viz C’houevrer\nAn den eürus Robert Arbrissel\nPrezeger Brezel ar Groaz en Breiz\nDiazezour Urz Fontevrault (1047-1117)\nRobert, eur Breizad hag a reas enor d’e hano, a c’hanas en Arbrissel, seiz leo diouz Roazon, er bla 1047. E dad hag e vamm hen savas en karante ar Werc’hez hag en doujanz Doue.\nOber a reas e studi en Breiz, da gentan, hag en skol-veur Pariz, goude-ze, ha dont a reas da vezan beleg ha doktor. Sylvestr de la Guerche, a oa neuze eskob en Roazon, o klevet ar vrud vat anezan, a fellas d’ezan e gaout en e lez, evit e zikour da gas e eskopti en dro.\nAr beleg yaouank a lakas e holl galon d’ober evit ar gwellan al labour a oa fiziet ennan. Da varo e ôtrou, pevar bla goude, ar re o devoa bet da glemm dioutan a ’n em zavas en e eneb. Robert, elec’h derc’hel penn d’eze, a yeas da Angers, da ren skoliou-meur ar gêr-ze, en plas Marbod hanvet da eskob en Roazon. Eun nebeut blaveziou goude-ze, en em dennas en koat Kraon, en kreiz etre an Anjou ha Breiz.\nEno e renas eur vue eus ar re strisan, ha daoust da ze, eleiz a dud a deuas da vevan dindannan, da zeski gantan an doare d’en em zantelât.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/153&oldid=140396 »


Wikipedia:Goulenn kendeuziñ istor div bajenn - Wikipedia\nWikipedia:Goulenn kendeuziñ istor div bajenn\nPal ar bajenn-mañ eo goulenn ma vo kendeuzet istor daou bennad a zo bet kendeuzet an danvez anezho, hag a zo bet lakaet un adkas eus an eil pennad d'egile. N'eo ket dav goulenn ma vo kendeuzet ar pajennoù evit pennadoù hep tamm istor ebet evel-just. Evit goulenn un dra bennak all ouzh ar verourien, klikit amañ.\nGoulenn ma vo kendeuzet istor div bajenn\n2 Alioù d'ar verourien\n3 Goulennoù bet respontet dezho\n3.1 Yann-Vari de Lamennais\n3.2 Div Yezh ha Div yezh\n3.3 Johanot Martorell ha Tirant lo Blanc\n3.4 Niccolò III d'Este ha Nikolaz III Este\n3.5 Rummad:Armerzh dre vro ha Rummad:Armerzhoù dre vro\n3.6 Fiodor Dostoievski ha Fyodor Dostoyevskiy\n3.7 Ar C'hab hag Ar C’hab\n3.8 Douar (disheñvelout) ha Douar\n3.9 Wyoming (stad) ha Wyoming\n3.10 Wisconsin (stad) ha Wisconsin\n3.11 Hanternoz Kozh ha Hanternozh Kozh\n3.12 Per Bourdellez ha Pêr Bourdellez\n3.13 Franche-Comté ha Kontelezh-Frank\n4 Goulennoù distaolet\n5 Goulennoù war studi\n6 Goulennoù d'ober war o zro\n6.1 Samurai Deeper Kyo ha Samourai deeper kyo\n6.2 Franche-Comté (proviñs) ha Frankkontelezh\nAlioù d'ar verourienAozañ\nSetu penaos e vez graet evit kendeuziñ istor div bajenn p1 (anv kozh — pajenn c'houllo pe adkas) ha p2 (anv nevez) :\nDiverkañ p2 (diverkañ ar bajenn dibenn evit ar bazenn war-lerc'h)\nAdenvel p1 e p2 (treuzkas istor p1 war-du p2)\nDiverkañ p2 (evit ar bazenn war-lerc'h)\nAdsevel p2 (adsevel an daou istor, war-bouez ar c'hemmoù a denn d'an dilec'hiañ)\nAdenvel p1 e p2\nKeloù a vez kaset deoc'h gant ar meziant ez eus eus ar pennad "p2" dija.\nKlikit war al log "Ya" evit diverkañ ar bajenn ha klikit war "Diverkañ hag adenvel"\nMont war pajenn istor p2, klikañ war "Diskwel hag adsevel ar c'hemmoù bet diverket"\nYann-Vari de LamennaisAozañ\nDa gendeuziñ gant Jean-Marie de Lamennais Rognogno 26 Her 2006 da 12:30 (UTC)\n--Gwendal (kaozeal) 16 Gen 2014 da 15:44 (UTC)\nDiv Yezh ha Div yezhAozañ\nKempennet em eus ar pennad kentañ ; mat e vefe kendeuziñ mod pe vod istor an div bajennad. MP 8 Kzu 2006 da 09:45 (UTC)\nJohanot Martorell ha Tirant lo BlancAozañ\nAr pennad kentañ o komz eus eben.--Gwendal 8 Mae 2009 da 18:04 (UTC)\nDiverkañ an hini kentañ, fazi n'eus forzh penaos. Bianchi-Bihan 9 Mae 2009 da 05:31 (UTC)\nGraet am eus un adkas eus an hini kentañ.--Gwendal 25 Mae 2009 da 13:59 (UTC)\nHervez ar reolennoù e vez diverket an anvioù ma vez fazi enne. Hag aze ez eus fazi splann. Bianchi-Bihan 26 Mae 2009 da 01:48 (UTC)\nNiccolò III d'Este ha Nikolaz III EsteAozañ\nAn daou pennad-mañ 'zo o komz eus ar memes den. N'eo ket bet troet c'hoazh an eil .--Gwendal 25 Mae 2009 da 13:56 (UTC)\nOber 'rin war o zro. Fazi ganin. Bianchi-Bihan 25 Mae 2009 da 16:28 (UTC)\nRummad:Armerzh dre vro ha Rummad:Armerzhoù dre vroAozañ\nAn daou rummad o deus ar memes karg, an hini gentañ a zo koshoc'h ha leunietoc'h p'emañ an eil el liester. Ha dav eo lakaat seurt rummadoù el liester? Kinnig a ran kendeuziñ an daou rummad en ur mirout an hini gentañ.--Gwendal 31 Gou 2009 da 20:04 (UTC)\nGraet e vo gant Rummad:Armerzh hervez ar vro pe Rummad:Armerzh ar broioù bremañ.--Gwendal 9 Meu 2010 da 19:16 (UTC)\nFiodor Dostoievski ha Fyodor DostoyevskiyAozañ\nMiret an eil.--Gwendal 10 Mez 2011 da 09:12 (UTC)\nGraet az toa dija evit doare. --Kadwalan 20 Gou 2011 da 15:41 (UTC)\nAr C'hab hag Ar C’habAozañ\nDiforc'h skrab etre an daou. Mirout an titl gant ar skrab sonn (Ar C'hab) hag ober un adkas eus an hini all, met mirout an istor. --Llydawr 8 Du 2011 da 21:17 (UTC)\nDouar (disheñvelout) ha DouarAozañ\nSavet eo bet ar c'hentañ d'an 12 C'hwe 2006. An eil a zo bet diheñchet e bal kentañ (pajenn adkas d'ar blanedenn Douar (planedenn)) d'an 30 Kzu 2008 evit mont d'ober ur bajenn gevatal d'ar gentañ (pennad disheñvelout), gant al liamm beuzet e-barzh an destenn. Evel m'eo a-bell ar ster kentañ (planedenn) a vez klasket ar muiañ gant an dud, e vefe dav distreiñ d'an doare kentañ.--Trec'hlid mitonet (kaozeal) 13 Mez 2012 da 08:21 (UTC)\nWyoming (stad) ha WyomingAozañ\nHeñvel an abegoù. Wyoming a oa bet krouet da gentañ, e 2006. Cheñchet an titl ha kaset da Wyoming (stad) e 2008. Aze ivez ez eo ar ster kentañ meneget er bajenn disheñvelout (ar stad) a vez klasket ar muiañ gant an dud.--Llydawr (kaozeal) 12 Gou 2012 da 10:25 (UTC)\nWisconsin (stad) ha WisconsinAozañ\nHeñvel an abegoù. --Llydawr (kaozeal) 24 Gou 2012 da 10:32 (UTC)\nHanternoz Kozh ha Hanternozh KozhAozañ\nEvit mirout istor ar pennad krouet da gentañ dindan an titl Hanternoz Kozh, adkaset da Hen Ogledd, adkaset goude da Hanternozh Kozh, gant ur fazi en titl. --Llydawr (kaozeal) 16 C'hwe 2013 da 07:38 (UTC)\nVIGNERON (kaozeal) 11 Mez 2013 da 15:44 (UTC)\nPer Bourdellez ha Pêr BourdellezAozañ\nEvit mirout istor ar pennad krouet da gentañ gant an titl "Per Bourdellez" ha kollet bremañ, pa'z eo bet graet a-dreuz an treuzkas danvez.--Trec'hlid mitonet (kaozeal) 29 Ebr 2013 da 07:46 (UTC)\nFranche-Comté ha Kontelezh-FrankAozañ\nEvit mirout istor ar pennad krouet da gentañ gant an titl "Franche-Comté", cheñchet bremañ. Hag ober kemend-all gant ar pennadoù Franche-Comté (rannvro) ha Kontelezh-Frank (rannvro), Franche-Comté (proviñs) ha Kontelezh-Frank (proviñs), treuzfurmet gant ar memes den (sellit ouzh ar gaoz en davarn Wikipedia:Kumuniezh/An davarn/sizhunvezh 16, bloaz 2013). --Llydawr (kaozeal) 30 Ebr 2013 da 17:20 (UTC)\nSamurai Deeper Kyo ha Samourai deeper kyoAozañ\nDaou bennad diwar-benn ar memes tra, da vodañ dindan an titl "Samurai Deeper Kyo", met gant danvez fonnusoc'h "Samourai deeper kyo". --Llydawr (kaozeal) 26 Mez 2014 da 07:02 (UTC)\nFranche-Comté (proviñs) ha FrankkontelezhAozañ\nDaou ditl evit ur pennad hepken, cheñchet titl meur a wech dezhañ. --Llydawr (kaozeal) 4 C'hwe 2016 da 11:32 (UTC)\nAdtapet diwar « https://br.wikipedia.org/w/index.php?title=Wikipedia:Goulenn_kendeuziñ_istor_div_bajenn&oldid=1757318 »\nDernière modification le 30 Gou 2017, à 13:10\nKemmoù diwezhañ degaset d'ar bajenn-mañ d'an 30 Gou 2017, da 13:10.


Abadenn skignet d’an 19 a viz Meurzh war radio An Aodoù (Buhez - kaset da benn gant Kristian Braz).\nCélestin Maguer ha Claude Léon eus strollad Gwineventer zo o lârout un tamm hiroc’h war ar pezh-c’hoari «N’eo ket ar memes galleg».\nAbadenn skignet d’an 12 a viz c’hwevrer 2013 war radio An Aodoù (Buhez - kaset da benn gant Kristian Braz).\nUn abadenn war ar pezh-c’hoari Frankiz gant tammoù eus ar pezh ha testeni Tangi Merrien komedian.\nAbadenn skignet d’an 13 a viz Du 2012 war radio An Aodoù (Buhez - kaset da benn gant Kristian Braz).\nAterset eo bet komedianed ar strolladoù Plon’8 (eus bro Gerne) ha C’hoari las (eus bro Dreger) war o fezh-c’hoari "Sul" ha "Brezel al Lastez", c’hoariet da geñver an trede Festival Brezhonek aozet gant C’hoariva.\nAbadenn skignet d’an 23 a viz Here 2012 war radio An Aodoù (Buhez - kaset da benn gant Kristian Braz).\nUn abadenn evit kinnig trede Festival Teatr Brezhonek (2-21 a viz Here 2012).\nAbadenn skignet d’ar 26 a viz Even 2012 war radio An Aodoù (Buhez - kaset da benn gant Kristian Braz).\nBet eo Kristian Bras o welout bugale Plougerne o pleustriñ evit Armorica Breizh, abadenn tan ha kurun strollad Ar Vro Bagan. Gant Goulc’han Kervella ha Nikol Ar Vourc’h.\nAbadenn skignet d’ar 15 a viz Mae 2012 war radio An Arvor (Buhez - kaset da benn gant Kristian Braz).\nBob Simon ha Yann-Edern Jourdan a gont deomp o micher komedian. Klevet eo ivez tammoù deus o fezh war ar stern d’ar c’houlz-se : Alanig al Louarn.\nAbadenn skignet d’ar 27 a viz Meurzh 2012 war radio An Aodoù (Buhez - kaset da benn gant Kristian Braz).\nMari-Elen Morvan komedianez strollad Kallag a gont deomp he entan evit ar c’hoariva.\nAbadenn skignet e miz Ebrel 2002 war radio Arvorig.\nReun Treger eus strollad Plougin a ginnig ar strollad hag ar pezh-c’hoari Boued Touseg diwar Le festin des gueux skrivet gant Jean Failler. Aterset eo gant Roger Lavanant.\nDa selaou war an Tour Tan.\nAbadenn skignet e miz Meurzh 2006 war radio Arvorig FM.\nAtersadenn Celine Soun eus strollad La Obra. Komz a ra eus he micher stummerez war ar c’hoariva da vare ar strollad tud yaouank An Alouberion ouzh mikro Gael Morin.\nDa selaou war lec’hienn an Tour Tan.\nAbadenn skignet e miz Ebrel 2003 war radio Kerne.\nDa geñver ar gouel "Kornog-norzh-kornog c’hoarivaoù ar bedoù keltiek" e oa kinniget e c’hoariva Kerne gant skolajidi Diwan Kemper ur pezh-c’hoari, "Kroaz-hent", renet gant Nolwenn Korbell. Reportaj e-pad ar bleustradeg veur gant Skolajidi Diwan Kemper ha Fanny Chauffin, ouzh mikro Laëtitia Fitamant.\nSelaou un tamm deus an abadenn war an Tour Tan.\nSkolajidi Diwan Kemper, Fanny Chauffin, Nolwenn Korbel.\nAbadenn skignet e miz Mae 2010 war radio Kerne.\nAdkavit tud strollad Plon’8 o pleustriñ ouzh mikro Dorig ar C’hras.\nEvit selaou an abadenn war an Tour Tan.\nAbadenn skignet e miz Du 2005 war radio Kerne.\nDa geñver Gouel Bro Douarnenez e oa bet pedet ar strollad c’hoariva Barzhanoff, ur gompagnunezh eus Roazhon leun a youl hag o deus skrivet ha leurennet "Kig & Faltazi". Bac’het eo an implijidi un dibenn-sizhun-pad er burev.\nUr mod da ziskouez an doare ma c’hoari ar gwask war an dud.\nEvit klevout Meriadeg, Olier, Christine, Gwilherm, Marie-Thérèse aterset gant Solenn Georgeault : lec’hienn an Tour Tan.\nAbadenn skignet e miz Gouere 2009 war radio Kerne.\nAktourien divyezhek ar strollad c’hoariva Plon’8 a ginnig deomp o labour war ar pezh-c’hoari "Romeo ha Julieta". Ur sell fentus war oberenn Shakespeare.\nAbadenn skignet d’an 31 a viz Eost 2013 war radio Kerne.\nStrollad La Obra o pleustriñ war ar pezh-c’hoari Bleunioù gouez. Gant komedianed La Obra ouzh mikro Morgane Bramoullé.\nSelaou an abadenn war Breizh Net.\nAbadenn skignet d’an 28 a viz Kerzu 2012 war radio Kerne.\nCéline Soun o komz diwar-benn La Obra, strollad c’hoariva e brezhoneg hag e spagnoleg. Kontet eo petra eo La Obra, petra zo bet graet gant ar strollad hag o raktresoù.\nDa selaou war RadioBreizh.net.\nAbadenn skignet d’an 22 a viz C’hwevrer 2012 war radio Arvorig FM.\nC’hwezek bugel etre 6 ha 12 vloaz o deus kemeret perzh en ur staj c’hoariva e-kerzh o vakañsoù. Kinniget e vez ar staj, bep mintin, gant strollad Ar Vro Bagan e Plougerne. Ur staj e brezhoneg kaset da benn gant Goulc’han Kervella, rener ar stal ha komedian a-vicher. Displeget ’neus da Erwan Blanchard peseurt palioù a glasker tizhout ’kerzh ur sizhunvezh giz-se.\nEvit selaou an abadenn war RadioBreizh.net.\nAbadenn skignet d’ar c’hentañ a viz Kerzu 2009.\nAterset eo ar strollad c’hoariva "Rebeldia" a zo e bal dezhañ krouiñ ul liamm gant tud yaouank ar greizenn "Ixcan creativo, Playa Grande, Guatemala". An eskemm-se a zo bet kensavet gant ar strollad "La Obra" hag en deus kenlabouret gant C’hoariva evit dougen ar raktres "Ixcan creativo".\nEvit selaou an abadenn kaset da-benn gant Andrea Le Gal ha Merwyn war RadioBreizh.net.


Buhez ar Zent. pages 489, 490, 491. Encyclopédie Marikavel.\npages 489, 490, 491\nPer Fourier, mignon ar bobl, skouer ar veleien, ar venec'h hag ar bersoned, a c'hanas en Mirecourt, en Bro-Lorren, d'an 30 a viz du 1565.\nDa bempzek vla, ec'h eas da skol Pont-a-Mousson; eno e oe skouer an holl : « Eur c'hrouadur eo, a lavare e vistri ha, nemet hag o pedi e vefe, a ve bepred o studian. »\nDa ugent vla, e c'houlennas bezan digemeret e-touez chalonied-menec'h sant Augustin. D'ar 25 a viz c'houevrer 1589, e oe beleget, hag e roas dek vla-all d'ar studi arôk mont e-touez an dud.\nDa zaou vla ha tregont, e oe kinniget ter barouz d'ezan; goulenn a reas mont da Vattaincourt, ar fallan brudet aneze o zer.\nD'ar 5 a vezeven 1597, da Zul ar Sakramant, e lavaras, o komz ouz e barousianiz neve, evit ar wech kentan : « Ma bugale, emezan, Doue a 'n em ro d'an dud dindan doareou ar bara, hep klask netra, en dizro, nemet silvidigez ar re hen reseo.\n» Evelse, en em roan d'ec'h hirie en de, ha n'eo ket evit kaout enor, nag evit kaout madou eo e teuan en ho touez, mes evit mad hoc'h ineou, a garfen gwelet holl o vont d'ar baradoz, goude ma renkfen koll ma bue. »\nTruezus oa doare e barouz, pa oa o tont enni; eleiz ne deuent d'an of eren nemet eur wech an amzer; ar zakramanchou ne dostaed ket oute; ar goueliou n'o mired ket; ar zuliou a dremened en hostaleriou; Mattaincourt oa mez ar vro.\nAn dra-ze ne viras ket ouz Per Fourier d'he c'haret. E barousianiz eo a oa an tostan d'e galon; o c'haret a rê muioc'h eget e gerent. Eun devez, e vreur hag unan eus e barouz a oa o c'hedal eur vad bennak digantan; lakat a reas e vreur da dremen an eil : « Gwir eo oc'h ma breur, emezan, hag an tostan d'in herve ar gwad; mes heman eo ma bugel, bugel ma spered, ha tu a rofen d'ezan da gaout abeg ennon, ma n'hen c'harlen ket muioc'h evidoc'h, ha ma ne lakfen ket anezan da dremen en ho rôk, pa deu d'en em erbedi ouzin. »\nEvit digeri an hent betek eneou e barousianiz, en em lakas d'ober d'o c'horfou ar muian vad a c'hallas. Kement gwenneg a deue d'ezan, ne rê nemet eul larnm eus e c'hodel en godel ar beorien; diou wech er zun o deveze aluzen digantan, ha d'ar zadorn, o deveze bara gwennoc'h, ha tammou kig, zoken, a-benn ar zul. Lakat a rê prenan gwellan tammou a gave er gigerez, evit an dud klanv.\nEun devez ma oa o vont eus e barouz evit eur pennad, e lavaras d'ar mer lakat evez da embann oa e holl vadou d'ar beorien, ha kemer preder d'o rannan etreze, ma teuje d'ezan mervel en hent.\nO welet o deveze e barousianiz, pa goueze ar c'holl warneze, mil boan o 'n em zevel, e savas eur c'hef eneb ar c'hollou, hag en doare-ze. e viras ouz eleiz aneze da gouezan en dienez.\nAn neb a c'hone a goll,\nKement-se ne vire ket outan da labourat, dreist pep tra, evit silvidigez an ineou; rei a rê d'ar gatoliked e gomzou hag e ouiziegez, d'ar brotestanted e skoueriou hag e bedennou, d'an holl e galon.\nNe roë peuc'h ebet d'ar bec'herien ken n'en deveze gallet o lakat da vale war an hent mat.\nDaoust pegement a boan a gemere, unanik bennak a dalc'he koulskoude d'ober skouarn vouzar.\nSouezus eo ar boan a gemere gant ar vugale ha gant ar yaouankiz, «ar barouz da zont»; sevel a reas eun teâtr en e iliz, ha lakat a rê ar bôtred vihan dek, daouzek vla, da brezek diwarnan d'ar barouz a-bez, ken e oa eun dudi gwelet gened ar vugaleach skoulmet ken kaer gant gened ar wirione.\nDeski a rê ive d'ar yaouankiz soniou koant ha fur, hag en doare-ze e tôlas d'an traou ar zoniou hudur ha dival o deus kement a nerz da walan ar sperejou hag ar c'halonou.\nNe oa ket bet pell en Mattaincourt, ha Mattaincourt oa deut da vezan gwellan parouz a oa er vro; an iliz veze leun-chouk bep sul; diredek a read, abalamour da gomzou helavar ar beleg santel, evit gwelet al lidou sakr ha klevet ar c'han-iliz. Ti an Otrou Doue a oa deut du vezan ti ar bobl.\nEur rumm tud hepken a gave kerse aboue m'oa deut an ôtrou Fourier; ar re-ze oa an hostizien. Eleiz aneze a renkas klask eur vicher neve, evit brasan mad an ineou hag ar c'horfou.\nChom heb ober gaou ouz den hag ober vad d'an holl : nemini obesse, omnibus prodesse, oa ger person Mattaincourt, ha ken mat e heuilhe anezan m'oa lezhanvet dre-oll « an Tad mat. »\nSevel a reas Urz an Itron-Varia, evit ar merc'hed a gare gwestlan o bue da skola ar vugale; kalz a wellaas ive Urz chalonied sant Augustin. Miret a reas ouz e vro da gouezan dindan galloud rouaned Frans, pa glaske Richelieu he gonid, hag abalamour da ze, e renkas tec'hel diouz e barouz, hag e varvas en Gray, elec'h m'oa en em dennet, d'an 9 a viz kerdu 1640.\nChalonied-menec'h sant Augustin Pont-a-Mousson a glaskas kaout relegou an hini a oa bet o jeneral; tud Gray a vire; prosez a zigoras; roue ar Spagn a roas ar gonid d'ar venec'h, ha setu i en hent gant o zenzor; nemet ar galon, koulskoude, a chomas gant Grayiz, evit o zrugarekât eus an digemer mat o devoa grêt d'ar zant, epad e vlaveziou divezan. Digouezout a rejont en Mattaincourt, hag ar c'horf a oe kaset d'an iliz da dremen an noz. En devez war-lerc'h, pa oe ar c'houlz da vont da Bont-a-Mousson, Mattaincourtiz a viras a-grenn ouz korf o ferson koz da vont eus o iliz.\nDuk Lorren, evel roue ar Spagn, a roas ar gonid d'ar chalonied. Gwazed Mattaincourt a blegas da urz o mestr, mes ar merc'hed hag ar vugale a 'n em dôlas a vil-vern endro d'an arched, ha kaer a oe êsa, den n'hallas diframman digante relegou o fastor muian-karet.\nWar be Per Fourier e c'hoarvezas eun niver bras a viraklou, ha d'ar 27 a viz mae 1897, Leon XIII a lakas e hano war roll ar zent.\nGonid eun ene da Zoue a dalv muioc'h eget kroui eur bed a-bez.


Buhez ar Zent. pages 521, 522, 523, 524. Encyclopédie Marikavel.\npages 521, 522, 523, 524\nEil devez warn-ugent a viz Gouere\nMari-Madalen, ganet en Bethani, c'hoar da Vartha ha da Lazar, a oa en em gollet gant he danve hag he gened; pec'herez divez, et oa ar vrud anezi dre bevar c'horn ar vro; mes eun devez e welas Jezuz, kaeran bod lili a zigoras e vleuniou en draouien-man, hag e savas da vont d'e gaout da di Zimon al lor, elec'h ma oa o leinan; stoui a reas d'e dreid, o gwalc'hi a reas gant he daerou; o sec'han a reas gant he bleo; o gelei a reas gant louzou c'houez vat, ha pa zavas, daoulagad Hon Zalver a baras laouen war he ene neveaet.\nKoulskoude, an ozac'h en devoa pedet Jezuz da zont d'e di, o welet ar pez a dremene, a lavare ennan e-unan :\n- Ma vije bet heman eur profed, en dije gouezet peseurt plac'h a douch outan, rak eur bec'herez eo.\nHa Jezuz a respontas hag a lavaras d'ezan :\n- Simon, eun dra am eus da lavaret d'ec'h. Hag hen a respontas :\n- Mestr, lavaret.\n- Eun den a oa dleour d'ezan daou-all, unan aneze a dlee d'ezan pemp kant diner, hag egile hanter-kant.\n» O vezan n'o devoa ket peadra da baean anezan, e roas diskarg d'eze o-daou. Piou a garo anezan ar muian ? »\nSimon a respontas hag a lavaras :\n- An hini, marvat, a zo pardonet d'ezan ar muian. Jezuz alavaras d'ezan :\n- Barnet mat ho peus !\nHag o trei ouz ar plac'h, e lavaras da Zimon :\n- Ha c'houi a wel ar plac'h-ze ? Deut on en ho ti ha n'hoc'h eus ket roët a zour d'in evit gwalc'hi ma zreid; mes houman he deus douret ma zreid gant he daerou hag o sec'het gant he bleo.\n» N'hoc'h eus ket roët eur pok d'in; mes hi, abaoue m'eo deut, n'he deus ket paouezet da bokat d'am zreid.\n» N'hoc'h eus ket skuilhet a eol war ma fenn; mes hi he deus skuilhet louzou c'houez vat war ma zreid.\n» Setu perak me lavar d'ec'h : kalz pec'hejou a zo pardonet d'ezi, abalamour m'he deus bet eur garante vras. An hini a zo pardonet d'ezan nebeutoc'h a gar nebeutoc'h.»\nHa Jezuz a lavaras d'ar plac'h :\n- Ho pec'hejou a zo pardonet d'ec'h.\nHag ar re a oa ouz tol gantan a 'n em lakas da lavaret enne o-unan :\n- Piou eo heman a bardon meêmes ar pec'hejou ?\n- Ho fe he deus sovetaet ac'hanoc'h. Et en peuc'h (1).\n(1) Sant Lukas, VII. 39, 50.\nDiwar neuze, Mari-Madalen a deuas da vezan ar zantez vras a garomp, abalamour drezi ec'h anavezomp sempladurez an den ha trugare an Otrou Doue.\nHe dudi oa heuilh Jezuz-Krist, ha ne skuize ket ouz e selaou; ha Jezuz-Krist, diouz e du, pa dremene dre Vethani, o vont pe o tont eus Jeruzalem, a rê bepred e zis-kenn en he zi.\nDaou vla goude he dizro ouz Doue, Lazar, he breur yaouank, a varvas, ha Jezuz ne oa ket war al lec'h; kelo a oe kaset d'ezan.\nP'en em gavas, Martha ha Mari a lavaras d'ezan, an daerou en o daoulagad : « Oh ! Otrou, ma vijec'h bet aze, hon breur ne vije ket bet marvet. »\nHa Jezuz, o welet glac'har an diou c'hoar, a reas da Lazar sevel eus a varo da veo.\nC'houec'h devez arôk Pask, Jezuz a zigouezas en Bethani.\nOzet a oe e goan d'ezan eno. Martha a zervije, ha Lazar a oa unan eus ar re a oa ouz toli gantan.\nNeuze Mari a gemeras, en eur pod men-glan, eul lur c'houez vat, hag o vezan torret ar pod, e skuilhas anezan war benn Jezuz. Skuilh a reas ive war e dreid, hag e sec'has aneze gant he bleo.\nAn ti a oe leuniet gant c'houez vat al louzou. Judas Iskariot, unan eus diskibien Jezuz, an hini a dlee bezan an traitour, a lavaras : « Perak al louzou-ze n'eo ket bet gwerzet tri-c'hant diner,, hag ar priz anezan roët d'ar beorien ? »\nLavaret a reas an dra-ze, n'eo ket dre drue ouz ar beorien, mes abalamour ma oa laer. Hen a vire ar yalc'h hag a zouge ar pez a veze laket ebarz.\nJezuz, o c'houzout an holl dreo-ze, a lavaras : « Perak e c'hlac'haret-hu ar plac'h-ze ? Rak eun dra vat he deus grêt em c'henver. Peorien ho pezo bepred en ho touez; mes n'ho pezo ket ac'hanon-me bepred.\n» Ha p'he deus skuilhet al louzou c'houez-vat-ze war ma c'horf, he deus hen grêt evit ma lieni.\n» En gwirione, m'hen lavar d'ec'h, en kement lec'h ma vezo prezeget an Aviel-man er bed-holl, e vezo lavaret ar pez he deus grêt, hag e vezo meulet ! » (1)\n(1) Sant Yan XII. — Sant Vaze XXVI.\nMari-Madalen a heuilhas Hon Zalver betek Mene-Kalvar hag a chômas e-tal ar groaz, ken n'en devoe lôsket Jezuz e huanad divezan.\nRei a reas an dorn goude da lieni ar c'horf santel. An de war-lerc'h, de an ehan, e reas he deveriou a relijion, ha d'ar zul, kerkent hag an de, ec'h eas d'ar begant Mari, mamm Jakez ha Salome.\nO welet anezan goullo, e teuas d'ar red da zigas ar c'helou d'an Ebestel hag e tizroas adarre d'al liorz, ha ne baoueze da ouelan, abalamour ne oa mui korf he mestr el lec'h ma oa bet laket.\nEpad ma ouele, e plegas hag e sellas er be. Hag e welas daou êl, gwisket en gwenn, a oa azezet el lec'h ma oa bet gourvezet korf Jezuz, unan en plas ar penn hag eun all en plas an treid.\nLavaret a rejont d'ezi :\n- Gwreg, perak e ouelet-hu ?\n- Abalamour, emezi, o deus kemeret ma Otrou, ha n'ouzon ket pelec'h o deus laket anezan.\nGoude bezan lavaret an dra-ze, e tistroas war he c'hiz hag e welas Jezuz en e zav, hep gouzout oa hen. Jezuz a lavaras d'ezi :\n- Gwreg, perak e ouelet-hu ? Piou a glasket ?\nHi, o kredi oa perc'hen al liorz, a lavaras d'ezan :\n- Ma 'z eo c'houi eo ho peus kemeret anezan, leveret d'in pelec'h ho peus hen laket, ha me hen c'haso ganin.\nJezuz a lavaras d'ezi :\n- Mari !\nHa hi, o tistrei, a lavaras d'ezan :\n- Rabboni ! da lavaret eo : Otrou !\n- N'eo ket mat d'ec'h touch ouzin. An hevelep hini on bepred, rak n'on ket dizroet c'hoaz da gaout ma Zad.\n» Et da gaout ma breudeur ha leveret d'eze : « Pignal a ran hepdale da gaout ma Zad hag ho Tad, ma Doue hag ho Toue. » (1)\nMari-Madalen he devoe evelse an enor dispar da vezan, da gentan, o welet Jezuz-Krist savet eus a varo da veo.\nGoude ma pignas Hon Zalver en nenv, e oe harluet gant he c'henvroïz, hag e teuas d'ar Baum Santel, da gichen Marseilh, da dremen an tregont vla divezan eus he bue; eno e kastizas he c'horf dre binijennou skrijus hag eno e tremenas, evit mont da welloc'h bro, da welet ha da glevet adarre he muian-karet.\n(1) Sant Yan XX.\nAn disteran tra a stok ouz an den a ra d'ezan kouezan. An den, daoust pegen bras lamm a c'hall kât, a ve kinniget bepred an dorn d'ezan da zevel, gant Doue; gwaz a ze d'ezan ma chom da vreinan en hudurnez !


18890 skoliad en hentadoù divyezhek\n17 digoradur zo bet er c’hentañ derez hag 8 en eil derez.\n553 skoliad ouzhpenn zo en hentadoù divyezhek (+3%). Diforc’hioù bras zo etre an 3 rouedad avat. Ur c’hresk a 557 skoliad zo en Deskadurezh-Stad a-drugarez d’ar 16 lec’h nevez a zo bet digoret er 1añ derez hag ar 4 skolaj ouhpenn evit an 2l derez. Padal eo bihan-tre kresk ar rouedad katolik en 2 Akademiezh (+26 skoliad ; 1 lec’h nevez er 1añ derez, 3 skolaj hag 1 lise evit an 2l derez). Rouedad Diwan diouzh he zu zo gant un digresk bihan (-30 skoliad).\nAr rouedad publik a ra he mad eus ar steuñv programmiñ a zo deuet dre an emglev Stad-Rannvro a laka kartenn ar poloù da vezañ nevesaet bep daou vloaz eta. Ne oa bet biskoazh kement a zigoradurioù er 1añ derez publik (41 lec’h nevez zo bet er publik e Akademiezh Roazhon abaoe 2015). Dre vras eo gwellaet kalz an digeriñ en eil derez ivez gant ar mod nevez da labourat (kartenn ar poloù, programm kenlabour Rektoriezh-OPAB) : 15 skolaj publik nevez zo bet digoret e-korf 4 bloaz, kement hag en 11 vloaz tremenet.\nKresk an hentadoù bet digoret pell pe belloc’h zo a chom izel er bloaz-mañ evelkent : 264 skoliad hepken diwar ar c’hresk a 553. Meur a dra zo kaoz : lod eus ar skolioù-se zo e takadoù ma tigresk ar boblañs-skol ha dreist-holl e vez nebeud a skolioù publik pe katolik ma ya an hentad divyezhek da dapout ar muiañ-niver eus ar skolidi (alies e talvez an hentad divyezhek kement hag 1/3 eus hollad skolidi ur skol-vamm).\nEn eil derez eo dav notenniñ ez eus nebeut-tre a skolajoù publik a zo gant ur c’helenn par-ouzh-par (3 hepken) hag hini ebet er rouedad katolik. Da live al liseoù emañ pelloc’h ar c’hinnig diouzh ar pal c’hoazh pa n’eus lise ebet a ginnig muioc’h eget an istor-douaroniezh e brezhoneg, nemet e rouedad Diwan e vefe. Penn-kentañ adreizhadur al liseoù a ro da welet un emdroadur diaes evit al live-se ouzhpenn-se.\nDa echuiñ ganti e chom Akademiezh Naoned er-maez eus al lusk a weler en Akademiezh Roazhon dre ziouer a steuñv diorren : n’eus bet nemet 1 digoradur er bloaz-mañ ha 80% eus ar raktresoù publik zo chomet hep mont betek penn en 2 vloaz tremenet.\nAr sifroù dre ar munudoù zo da lenn amañ.\nEvit abegoù a surentez, trugarez da ober ar jedadenn-mañ : 14 + 11 14 + 11 *


Kaozeadenn Implijer:Gwenn - Wikipedia\nAnv implijer: Kaozeadenn\nSalud, Gwenn, Un degemer c'hwek a roomp dit war ar Wikipedia e brezhoneg\nDemat, Gwenn. Trugarez da gemer perzh er raktres. Spi hon eus e vi plijet o labourat ganeomp hag e vi en da vleud amañ.\nUn holloueziadur savet a-stroll eo Wikipedia e brezhoneg. Frank a wirioù eo an danvez a gaver ennañ. Savet eo bet d'an 22 a viz Mezheven 2004; abaoe ez eus bet diazezet gant ar gumuniezh meur a bennaenn evit kenlabourat. Ma'z out nevez war ar wiki, kemer un tamm amzer evit lenn diwar-benn an temoù da-heul, a-raok kregiñ da gemer perzh da vat e Wikipedia. Gra gant patromoù Babel evit lakaat war wel ar yezhoù komzet ganit.\nOber e gammedoù kentañ\nEvit ma c'hallfes ober taolioù-esae\nGoulenn bezañ skoazellet gant unan bennak evit kregiñ ganti\nDesk penaos degas kemmoù en ur bajennn\nTitouroù evit cheñch traoù war pajennoù ar wiki\nFazioù boutinañ a ranker diwall outo\nDiverrañ eus ar fazioù boutinañ stadet war ar wiki\nGoulennoù a vez graet gant an holl\nReolennoù aprouet gant ar gumuniezh\nMa c'hallez goulenn tra pe dra ouzh ar wikipedourien all\nPemp pennaenn Wikipedia\nReolennoù diazez mat da c'houzout\nDornlevr hollek Wikipedia\nHomañ eo da bajenn gaozeal, ma c'hallez resev kemennoù a-berzh Wikipedourien all. Mar fell dit leuskel ur gemennadenn d'ur wikepedour all eo ret dit skrivañ war e bajenn gaozeal dezhañ; a-hend-all, ne ouio ket. E traoñ da gemennadenn e tleez sinañ gant peder ~~~~ pe pouezañ war ar bouton-mañ : . Dalc'h soñj ne vez ket sinet ar pennadoù.\nSpi hon eus az po plijadur war Wikipedia e brezhoneg.\n--Fulup 20 Du 2005 da 18:25 (UTC)\n1 sant an deiz\n2 Dilennit ho merourien\n3 Doare envel Departmantoù Frañs (votadeg)\n4 Kendiviz reolata war ar rummadiñ\n6 Vot digor war adenvel an ti-chopin\nsant an deizAozañ\nSalut dit, trugarez evit kemer perzh er wikipedia brezhoneg. Gwelloc'h e vefe lak sant an deiz e traoñ ar pennadoù (goude Lidoù)\n--Paotr 17 Du 2005 da 17:23 (UTC)\nDilennit ho merourienAozañ\nDigor eo ar votadeg evit dilenn ho merourien, votit AMAÑ\nDoare envel Departmantoù Frañs (votadeg)Aozañ\nSavet 'zo bet un tabut war ar poent-mañ (displeget dre an hir war ar bajenn-mañ). Kaset e vo da benn ur votadeg e-pad ur sizhunvezh d'an nebeutañ evit klask kaout un diskoulm diazezet war un emglev ledan.\nPedet oc'h neuze da vont da lakaat ur sell war an displegadurioù ha da reiñ ho soñj dre votiñ.\nMat e vefe d'an holl implijerion/ezed kemer perzh, rak seul ledaoc'h e vo an emglev ytizhet a-benn ar fin seul aezetoc'h e vo lakaat an traoù da vont war-raok en un doare aezet.\nLennit ha votit amañ: Politikerezh Envel Departamantoù Frañs (tabut)\n--Neal 5 Du 2006 da 08:57 (UTC) (Merour)\nKendiviz reolata war ar rummadiñAozañ\nDemat, ur c'hendiviz reolata war ar rummadiñ a zo bet digoret amañ. Ar pal a zo kendoniañ an doare da henvel rummadoù. Trugarez deoc'h da reiñ ho ali er bajenn kaozeadenn, a-raok na vije digoret ar vot. A galon, Benoni 15 C'hwe 2007 da 19:51 (UTC)\nDemat. Ur vot a zo digor amañ : Wikipedia:Kendivizoù reolata/Rummadoù el liester. Trugarez, Benoni 27 C'hwe 2007 da 22:33 (UTC)\nVot digor war adenvel an ti-chopinAozañ\nUr vot a zo bet digoret amañ evit adenvel an ti-chopin. Trugarez da reiñ ho ali. Benoni 29 Meu 2007 da 18:33 (UTC)\nAdtapet diwar « https://br.wikipedia.org/w/index.php?title=Kaozeadenn_Implijer:Gwenn&oldid=142128 »\nDernière modification le 29 Meu 2007, à 18:33\nKemmoù diwezhañ degaset d'ar bajenn-mañ d'an 29 Meu 2007, da 18:33.


Ar C’hrist d’an Amerindianed, Youenn Troal (1963-1964) | A ! Lenn...\nAr C’hrist d’an Amerindianed, Youenn Troal (1963-1964)\nDedennus mat em eus kavet al levr-mañ, dreist-holl en hanterenn gentañ, pa zegouezh ar beleg e bro-Berou, pa sell ouzh ar bed dianav-se gant daoulagad souezhet : deskrivet eo mat pep tra nevez. Ur wezh en em staliet n’eo ket douget kement da zeskrivañ ha domaj eo evit al lenner. Kaozeal a ra muioc’h, neuze, eus e labour a zen a iliz, a zen “dindan-an-iliz” ‘m eus c’hoant da skrivañ evel pa gomzer eus un den “dindan ar Stad”. Klasket ‘vez pegañ e bro-Berou ar mod da ren ar parrezioù e Breizh. Kavet ‘m eus farsus merzout eo plegoù labour a ren anezhañ kentoc’h eget feiz. Diskouez a ra bout inervet pe kounnaret a-wezhioù gant an diaes m’eo lakaat an dud da gompren mont en-dro al lidoù. Gwelout a reer mat al labour trevadenniñ graet gant ar gatoliked : ul labour treuzkas jestroù, frammoù, redioù evit plantañ o relijion a-raok ar re all. Evel just ez eus efedoù mat peogwir e tiskouez bezañ warlec’hiet spontus ar c’horn-se eus bro-Berou e levr Youenn Troal. Evit pezh a sell ouzh an dienez, moarvat, evit an daolenn a zepegn eus stad reuzeudik an dud a-hend-all e kav din e c’hell bout bet cheñchet e sell gant ar pezh en deus bevet en e vro a-raok. Breizh a oa bet e-pad pell ar c’horn-frañs da zrevadenniñ evit ar veleien, ur c’horn lec’h ma ne oa nemet speredoù pout o vevañ bern-war-vern gant o loened en o lochoù dirapar…\nNe wel ket Youenn Troal hag e gompagnuned labour o bezañs e Perou evel un degouezh a zegasfe un dra bennak da gement hini. Int a bask ar relijion d’ar reuzeudien, ken reuzeudik ma n’eus netra da dennañ diouto, nemet o lakaat da cheñch ar buanañ ar gwellañ. Santout a reer mat pouez an ensavadur kentoc’h eget ur savboent denel ha personel : diaes da gompren ha da asantiñ dezhañ evidomp. Danvez da brederiañ warnañ a-hed al levr.\nDipitet on ne vije bet embannet nemet an hanter eus an oberenn ; chañsoù bras ‘zo ne zeuio ar peurrest biken. Karet ‘m bije kaout pep tra war un dro, skrivet un tamm bihanoc’h : n’eo ket diaes da lenn pa vez didroc’het a dammoù bihan, a zeiz da zeiz.\nThis entry was posted on Gwener, Genver 30th, 2009 at 09:37\tand tagged with amerindianed, c\_'hrist, Troal and posted in Brezhoneg, Buhezskridoù, Sokiologiezh.\tYou can follow any responses to this entry through the RSS 2.0 feed.\n« An Hobbit, J.R.R. Tolkien (1937), lakaet e brezhoneg gant Alan Dipode\nUn dornad plu, Youenn Gwernig (1961 da 1995) »\nOne response to “Ar C’hrist d’an Amerindianed, Youenn Troal (1963-1964)”\nGouere 31st, 2011 at 20:56\n“Breizh a oa bet e-pad pell ar c’horn-frañs da zrevadenniñ evit ar veleien, ur c’horn lec’h ma ne oa nemet speredoù pout o vevañ bern-war-vern gant o loened en o lochoù dirapar…”\nN’eus forzh petra ! Ar Vretoned a oa kristen pell a-raok peurrest ar vro-Frañs. Bez e oa kristen ar Vretoned a-raok ma trevadennjent Armorika…Ouzhpenn-se e teue ar veleien a Vreizh eus Vreizh ha n’eo ket eus a-bell-vro. Din e rejont ul labour dispar a-hed an ugentvet kantved evit kas ar c’heloù mat, Youenn Troal en o mesk evel just. N’eo ket trevadenniñ a raent -ar veleien n’o deus ket bugale…-. Karout an dud, ne lavaran ket.\nMod all e tiskouez Youenn Troal boued da intent ar veleien a raed “Fidei donum” anezho evel al levr skrivet brav gant an aotrou ‘n eskob Visan Fave “War roudou or misionerien”. An dra a laka ac’hanon un tammig diaes a zo implijout an titl “Ar C’hrist d’an Ameridianed” e lec’h an titl gwir “Ar C’hrist d’an Indianed”. O tempora, o mores…


Buhez ar Zent. pages 669, 670, 671. Encyclopédie Marikavel.\npages 669, 670, 671\nNavet warn-ugent a viz Gwengolo\nSANT MIKÊL ARC'HÊL\nDa ze kentan ar bed, Doue a roas da anaout d'an Ele darn eus an treo da zont; diskouez a reas d'eze, dreist-oll, e Vab muian-karet o c'henel war ar plouz, o vevan e-touez an dud hag o vervel war ar groaz, hag e c'hourc'hemennas d'eze stoui d'hen adori.\nBiken, a lavaras Lusifer, ne vezo gwelet eur spered hepken, evel m'eo eun êl, o stoui dirak eur prenv-douar evel m'eo eun den, nan biken ! Non serviam. Me bigno betek an trôn a bado da viken, ha henvel e vezin ouz an hini a zo an uhelan.\n.— Adoromp holl ! Salus Deo nostro, a lavaras neuze Mikêl; piou a zo henvel ouz Doue ? Quis ut Deus ?\nHag an nao rummad êle mat, bodet endro d'an arc'hêl bras, a stouas, a-bell, dirak Jezuz hag e groaz santel, epad ma strake holl dorojou ar baradoz gant Lusifer hag e zrouk-êle o kouezan a vilvern en ifern.\nAbaoue m'eo stlapet eus an nenv gant an Otrou Doue, Lusifer ne glask nemet eun dra : argas an Otrou Doue, d'e dro, eus ar bed-man. Pa weler pec'hed hon tad hag hon mamm gentan, fallagriez an dud o kreski kement ma renk an dour-beuz dont d'he gwalc'hi; pa weler pobl Doue ken skanv, ar Judevien ken dall, n'haller ket lavaret en dije dalc'h-mat kollet e boan.\nPa weler anezan o kregi er C'hrist, o klask e douelli, o stlepel e gorf er be, o kuzan e groaz epad tri-c'hant vla dindan ôter Venus; pa weler anezan o prizonian an Ebestel, o lazan ar verzerien, o lakat da zailhat war an Iliz ar Varbared goude an impalaered, al lezennourien fall goude ar vourrevien, ar schismatiked goude an heretiked; pa weler anezan en e gounnar ifern, o tiframman noz-de, diwar varlen hon Mamm zantel au Iliz, millierou eus he bugale, n'haller ket lavaret en dije kollet e amzer.\nDaoust da ze, koulskoude, ar fe er bed a chom divrall, rak Mihel, goude bezan difennet gwiriou Doue en nenv, a dalc'h d'o difenn war an douar, ha lavaret a c'hall, gant gwirione :\n« Iliz Doue, me eo am eus salvet ac'hauout. Kaset am eus Adam, da vab henan, war hent an harlu, mes hen laket am eus ive war hent ar binijen hag ar zilvidigez, ha kement-se oa an Iliz o c'henel. Sturiet am eus arc'h Noë war an dour-beuz/. En kreiz paganed au Ejipt, am eus laket da zevel Moyzez, a dlee lakat e bobl da zizrei varzu e Zoue ha warzu e vro. Bezan e oan en kreiz ar goumoulen-ze, gwech tenval, gwech skedus, a hentchas ar Judevien er gouelec'h. Me eo a zouge Tôlennou al Lezen war mene ar Sinaï. Me eo a zikoure Jedeon pa stourme ouz tud Madian; me eo a dorre chadeunou ar Judevien sklavourien en Babylon; me eo a roë kalon da vrezellourieu Judas Makabe. »\nHa sant Gregor a deu da lavaret d'imp, en hano an Iliz : « Ya ! hen oa, Hen eo a ve digaset d'ober kement tra zo red eun nerz vurzudus evit hen ober. Ma chom ar Varbared a-zav dirak dorojou Rom; ma teu ar vosen, a zismantr anezi, da baouez en eun tol; ma teu ar Vuzulmaned da dec'hel arôk Léon IV, au Iliz ne ve ket nec'het evit gouzout da biou e tle anaoudegez vat evil ar madoberou-ze, ha lavaret a ra dioustu : da zant Mikêl eo. »\nPa weler an dud a Iliz oc'h enebi holl a-unan ouz al lezennou fallakr, hag ar bobl o sevel da zifenn e fe hag eneou e vugale, sant Mikêl eo a zo, dre zindan, o stourm evit an Otrou Doue.\nHen eo, en pep lec'h ha bemde, enebour ar pec'hejou a ve grêt en kuz, kenkouls hag ar re a ve grêt a-wel d'an holl, hag abalamour da ze, goude bezan o anzavet ouz Doue hag e Vamm ar Werc'hez, ec'h anzavomp aneze outan : Et beato Michaeli Archangelo.\nDifennour gwiriou Doue en nenv ha war an douar, sant Mikêl eo ive patron ar Frans, ha diwar ar mene a zav e benn dreist d'ar mor hag a zoug e hano binniget, e iliz dispar hag e skeuden alaouret, e tol evez war merc'h henan an Iliz, ha pep gwech m'eo bet dindan bec'h, endeus astennet d'ezi e zorn madelezus. P'he gwelas o vont da gouezan da viken dindan galloud ar Zôzon, e tigasas Jann d'Ark hag Arzur Breiz d'he diframman adre daouarn he enebourien. Diouz m'eo bet eviti, en amzer dremenet, eo êz gouzout petra vezo eviti en amzer da zont. Fizianz eta, daoust da bep tra, en sant Mikêl.\nOtrou binniget sant Mikêl, c'houi hag a zo unan eus ar re azo en penn ar baradoz, skoazellet ac'hanomp, ni ho ped, komzet d'hon eneou en hano Doue; douget d'an nenv ezans hon finijen hag hon feden; grêt d'imp kaout ar gonid er brezeliou hon deve ouz an drouk-spered, ha pac'h efomp eus ar bed-man, kinniget hon eneou d'ar Barner.


Buhez ar Sent/1894/Jertrud - Wikimammenn\nBuhez ar Sent/1894/Jertrud\n◄ Josaphat Jertrud Melani ►\nEvit ma vije easoc’h d’he spered en em drei varzu Doue, Jertrud a gastize he chorf dre ar iun ha dre a bep seurt pinijennou. Klask a rea ar boan evel ma tec’h ar re all diouthi, ha gant ann dra-ze e veze ato dous ha laouen e kenver ann holl. Ne golle morse ar guel a Zoue, hag hor Zalver a lavaraz eunn devez da zantez Ediltrud : « — Jertrud a gerz bepred dirazon-me, ha n’e deuz ken ioul nemed da ober va bolontez. » Enn eur ger, he c’haloun a ioa evel teuzet e kaloun Jezuz, hag aliez e veze douget a speret betek ann env var diouaskell ar garantez.\nAdtapet diwar « https://br.wikisource.org/w/index.php?title=Buhez_ar_Sent/1894/Jertrud&oldid=30715 »


Byakkotai - Wikipedia\nDelwennoù kadourien ar Byakkotai war menez Iimori, Aizuwakamatsu, Prefeti Fukushima, Japan.\nByakkotai a oa ur strollad 305 soudard yaouank leal d'ar Shogun o devoa stourmet e Brezel ar Boshin. Brudet int chomet en istor dre o tonkad skrijus.\nE 1868, e fin brezel ar Boshin, an holl proviñsioù Japanaat a oa bet kollet gant ar Shogun e tal al lu Impalaeriel . Ar soudarded diwezhañ o vezañ leal d'ar Shogun a oa aet e kastell Aizu-Wakamatsu. Eno e voe krouet 4 strollad soudarded : Leon Gwenn (Byakko-Tai), Aerouant Gwer (Seiryu-Tai ), Golvan Ruz (Suzaku-Tai) ha Baot Du ( Gembu-Tai), an anvioù a vez awenet gant 4 avel an astrologiezh Chinaat.\nStrollad al Leon Gwenn ( Byakko-Tai ) a oa bet krouet adal tri strollad bihanoc'h, mibien soudarded oadet etre 15 ha 17 vloaz o vont d'ober anezho. Ar re-se a oa bet roet dezho un desavadur soudardel Gall, 'vel lu a-bez ar Shogun. Aet da guzhañ war menez Iimori, Krediñ a refont gweled moged o sevel adal kastell Aizu, 'pezh a dalveze e oa bet kemeret. An 20 soudard yaouank diwezhañ a choazas d'ober Seppuku e plas bezañ prizoniet gant o enebourien. Al lealded o devoa bet d'ar Shogun betek ar fin a chomas sanket don e spered ar vro Impalaeriel nevez.\nAdtapet diwar « https://br.wikipedia.org/w/index.php?title=Byakkotai&oldid=1736956 »\nKemmoù diwezhañ degaset d'ar bajenn-mañ d'an 27 Gen 2017, da 13:23.


Journal de Renaud Camus, samedi 14 mai 2016\ncréée le lundi 16 mai 2016, 0 h 19\nmodifiée le lundi 16 mai 2016, 0 h 22Plieux, samedi 14 mai 2016, une heure et demie du matin (le 15). Nous sommes allés déjeuner chez ce jeune homme qui était venu me voir au début de ~~’~~~~~~ ~~~~~ ~~~ ~~~~~~~~~ ~~~ ~~~~~~ ~~~~ ~~~~~~~~~~~ ~~~~~ ~~~~ ~~~~~~~ ~~~ ~~~~~ ~~~~ bois ; grosse hutte, ~~~ ~~~~~ ~~~~~~~~~~~~~ ~~~ ~~~~~~, ~~~~ ~~~~~~~~~~ ~~~~~ ~~~~~~~ ~~~~~~ ~~~~~ ~~~ ~~~~~~~~ ~~~ ~~~~~~, ~~~ ~~~~ ~~~~ ~~~ ~~~~~~ ~~~~~ ~~~~~~~~~~~, ~~~~ ~~~~ ~~~~ ~~~ ~~~~~~~~~~ Auvignon, dont le ~~~~~~ ~~~~~ ~~~ ~~~~~~~~~~ ~~~~~~ ~~~ ~~~~~ ~~~ ~~~ ~~~~-~~~-~~~~~~~~ — ~~~ ~~~~~~ ~~~~ ~~~~ ~~~~~ ~~~ ~~~~~~~~~~~ ~~~~~~~~~~~ ~~ ~~~~~ ~~~~~~~~ ~~~~~~~~~~~~~~, indépendants.\nNous ~~~~~~~ ~~~~~ ~~~ excellent repas avec ~~~~ ~~~~~~~~ ~~~ ~~~~~~ ~~~~~~ ~~~ ~~~~ ~~~~~~~, ~~~~ ~~~~~ ~~’~~~~~~ ~~~~~~~~~~~ ~~~~ ~~~ ~~~~~~~~. ~~~~~ ~~~ ~~~~~~ ~~~~~~ ~~~~~~ ~~~~~ ~~~~~, ~~’~~~~-~~-~~~~~ ~~ ~~~~ ~~~~~ ~~~~~~ moi, à quelques ~~~~~~~~ ~~~~~ (~~~ ~~~~~~~ ~~~~ ~~~~~ ~~~~~~~~~~~~~, ~~~~~~~-~~-~~~). ~~~~~-~~~~~ ~~ ~~~~~~~-~~~ ~~~ ~~~ ~~~~~~~~ ~~~~~~~~ ~~~~~ ~~~~~~~~~ ~~~ ~~~~~~~ ~~~ ~~~~, ~~~~~ ~~~~~~~~~ ~~~ ~~~ ~~~~~~~ ~~~~~ vite. Plus encore ~~~~ ~~~ ~~~~~~ ~~’~~~~ ~~’~~~~~~~~~~~ ~~~~~~~~~~~~~~~, ~~~~~~~~~~~~~~~, ~~~~ ~~~~~ ~~~~~~~~ ~~~~~~~, ~~~ ~~~ ~~~~~~~~~~~ ~~~~~~~~~~ ~~~~~ ~~~~ ~~~~~~~~-~~~, ~~~~~ ~~~’~~~~ ~~~~~~~~~ ~~~ ~~~~~~~ ~~~~~ ~~~~~~ ~~~~~~~~~~~~. ~~~ songe à recentrer ~~~~ ~~~~~~~ ~~~~~ ~~~~ ~~~~~~~~~~ (~~~~~~’~~ ~~~~~~~~ ~~~~~~~~~~~~~~~) ~~~ ~~~~~~~~~~, ~~~~~ ~~~~~~~~~~ ~~~ ~~~~~~~, ~~~ ~~~~~~~~~~~, ~~~ ~~~~~-~~~~~ ~~~ ~~~~~~ ~~~ ~~~~~~~~~~~ ~~~~~~~~~~~. ~~~~~ ~~~~ ~~~~~~~~~~~~~~ ~~~ pareille décision ne ~~~~~ ~~~~ ~~~~~~~, ~~~~~~~ ~~~~~~ ~~~~ ~~~~~ ~~ ~~~~ ~~~~~~~~~~~~ ~~~~~ ~~~~~~~~, ~~~ ~~~~~-~~~~~ ~~~~~~~~~~~, ~~ ~~~~~ ~~’~~~ ~~~~~~, ~~~~~~ ~~~~ ~~~~~~~~~~ ~~~~~~~~~~~ ~~~ ~~~~~~ ~~~~~~~~~ ~~~ mon existence personnelle, ~~’~~~~ ~~~~~ ; ~~~ ~~’~~~~~~ ~~~~~ ~~~ ~~~~~~~~~ ~~~ ~~~~~~~~ ~~~~ ~~~ ~~~~~~~~~~~ ~~~~ ~~’~~~ ~~~~~~~~~, ~~~~~~ ~~~~ ~~~ ~~~~~ ~~~~~ ~~~~~, ~~~~~ ~~~~~, ~~~ ~~~~~~ ~~ ~~~~~ de celui qui ~~’~~~~~~~~ déjà.\nEn ~~~~~~~~~ ~~~ ~~~~~~~ ~~~ ~~’~~~~ ~~~~~ ~~~~~~ ~~~~~~~ ~~~~~ ~~~ ~~~~~~~ ~~~ ~~~~~~~~, ~~~~~~~~~, ~~~~~~~, ~~~~~~ ~~~ ~~~~~ ~~’~~~~~~, ~~~~~~ ~~~~~~~~~ ~~~ ~~~~~~ ~~~~~~~ ~~~~~~~ de la guerre ~~’~~~~~~~~~~~~, « ~~~~~~~ ~~~~ ~~~~~~~ ~~~~~~~ ». ~~~ ~~~~~~~~~~~~~ ~~~~~ ~~~ ~~~~~ ~~~~ ~~~~~~~ ~~~ ~~~ ~~~~~~~~~~~, ~~ ~~~~~~~~ ~~~ ~~~~~~~ ~~~ ~~~ ~~~~~~~~ (~~~ ~~~ ~~~ suis pas entretenu ~~~~~~~~~~~~ ~~~~~ ~~~~), ~~~~ ~~’~~~~~~ ~~~~~~~~~~, ~~~~~~ ~~~~ ~~~~~~~ ~~~~~~~~, ~~~~~~~ ~~~~~~~~~ ~~~-~~~~ ~~~~ ~~~~~~~~~ ~~~~ ~~~~~ ~~~~~~~~~~~~, ~~~~~~ ~~~’~~~~~ ~~~~~~~ ~~ ~~~ ~~~~~ ~~~ ~~~~~~ ~~~~~~~~~, techniquement, et la ~~~~~ ~~~~~~~~ ~~ ~~~~~~~~ ~~~~ ~~~~~~~~, ~~~~~ ~~~ ~~~~ ~~~~~ la ~~~~~ courageuse. ~~~~ ~~~~~~~~~~~ ~~~~~ ~~~~~~~~~~~ ~~~~~ ~~~~~~~~~ ~~~ ~~~~~~~~~ ~~~~~~ ~~~~~~~~, ~~~~~ ~~~~, ~~~~~ ~~~~~~~~~ beaucoup moins opératoires. ~~~~~~ ~~~~ ~~~~~~~~~ ~~~ ~~~~~~~ ~~~~~~ ~~~~ ~~~~~~~~, ~~~~~ ~~~~~~~~~ ~~~~~ ~~~~~~~~~~~~~~~~~ ~~~~~~~~, ~~~~ ~~~ ~~~ ~~~~~~~ ~~~~~~~ ~~~’~~~~ ~~~~~~~~~ ~~’~~~~~~~ ~~~~~ ~~~’~~~ ~~~ ~~~~ ~~~~~~~~ pas.\nBien entendu je ne ~~~~~ ~~~ ~~~’~~~ ~~~~~ ~~~~~~~ ~~~ ~~~ ~~~~~~~~, ~~~~ ~~~ ~~’~~~, ~~~ ~~~ ~~~~~ ~~~~~, ~~~~~~ ~~~~~~ ~~~ ~~~~~~~~~. ~~~ ~~’~~ ~~~~~~~~~~ ~~~~~~ ~~~~~~ ~~~~~~~~~~~~~ ~~~~~~~~~~ ~~~ sentiment que j’entretenais, ~~’~~~~~~~~~ ~~~~~ ~~~ ~~~~~~~~~~~~~ ~~~~~~~~ ~~~~~ ~~~ ~~~~~ ~~~~~ ~~ ~~~~~ ~~~~~~~, ~~~ ~~’~~~~ ~~~~~ ~~~~ ~~~~~ — ~~~ ~~~~~~~ ~~~ ~~~~~~ — ~~~~ ~~~~~~~~ ~~ ~~~~ troupes, croyais-je, dans ~~~~ ~~~~~~~ ~~~~~~~~~~~~ ~~~~~~~~~~~ ~~~~~~~~~~~~.\nvoir l’entrée du samedi 14 mai 2016 et ses 6 images dans Le Jour ni l’Heure


Abati - Wikipedia\n(Adkaset eus Abadez)\nAbati Koadmalouen, e Kerbêr, e Kerne-Uhel.\nAbati Jumièges, e Normandi\nUn abati (eus ar ger latin abbatia, savet diwar ar ger arameek abba, a dalvez « tad ») a zo ur manati katolik pe ur gouent renet gant un abad (pe un abadez), a zo neuze tad (pe mamm) speredel ar gumuniezh menec'h (pe leanezed).\nKalz koshoc'h eo ar stad a vanac'h (pe ar vanac'hegezh) eget an abatioù. N'emañ ket ar ger abati e reolenn Benead Norcia, pa ne ra anv nemet eus manati. Kentañ gwel eus ar ger skrivet a zo en XIvet kantved. Cluny an hini zo kaoz d'ar c'hemm anv, hag a lavar penaos e ranker aozañ un abati: katolik hepken eo ar meizad a abati. Goude-se, evit lakaat ur manati da vout un abati e vo reolennoù disheénvel hervez an urzhioù relijiel.\n↑ Gourel e Geriadur Hemon-Huon, gwregel e Geriadur an Here.\nAdtapet diwar « https://br.wikipedia.org/w/index.php?title=Abati&oldid=1822298 »


Pajenn:Morvan - Buez ar Zent, 1894.djvu/410 - Wikimammenn\nPajenn:Morvan - Buez ar Zent, 1894.djvu/410\n10 a Even\nsantez marc’harit, rouanez ar skos\nhag hi a ioa ganet enn Hongrii. Goulskoude, pa bignaz sant Edouard var ann tron, he zad a c’hellaz distrei da Vro-Zaoz ; mes prest goude e varvaz, hag ar roue sant Edouard o veza maro ive, Mac’harit a oue red d’ezhi tec’het kuit d’he zro asambles gant he breur ; rak n’e devoa nemed eur breur hag eur c’hoar, hag he c’hoar a ioa eat dija da leanez.\nAr zantez-ma e devoue eiz krouadur, c’houec’h mab ha diou verc’h. Hogen, ne c’houfe den lavaret pege-\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/410&oldid=137616 »


E Kosovë zo bet troc’het ur skol dre an hanter : skolidi albanat diouzh un tu ha Serbiz diouzh an tu all.\nUn enklask dre ar munud hag eus ar re zedennusañ, savet gant ur filmaozour-keodad diwar ar chazetennerezh e-doug ar brezel.\nBec’h bras o deus tri breur en ur gêriadenn e su Serbia pa ne c’houl maouez ebet chom eno.\nSonerien an euredoù n’ed int bet gwech ebet er-maez eus Bulgaria a zo dibabet evit ur sonadeg war an ton bras e Brusel.\nKavout a rae d’ar filmaozourez e oa bulgarat ar ganaouenn-se pa gav da bep pobl ar Balkanioù emañ-hi perc’henn warni : peadra da vagañ ur preder dichek war ar vroadelouriezh…


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/161 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/161\nSANT LUCAS, XVIII.\n(34) Lavaret a ran deoc’h, penaos en noz-ze e vezo daou assambles en eur gwele ; unan a vezo kemeret hag egile lezet ; (35) diou a vezo o vala assambles, unan a vezo kemeret hag eben lezet ; (36) daou a vezo er park, unan a vezo kemeret, hag egile lezet.\n(37) Hag o respont, e leverjont dezhan : E pe leac’h, Aotrou, e c’hoarvezo kement-se ? Hag hen a lavaraz dezhe : E pe leac’h-benag ma vezo ar c’horf maro, eno en em zastumo an egled.\nJ ESUS a lavaraz ive ar barabolen-man, evit diskouez ez eo red pedi bepred, hag hep skuiza :\n(2) En eur gear e oa eur barner pehini na zouje ket Doue, ha n’hen doa respet e-bed evit den. (3) Bez’ e oa ive er gear-ze eun intanvez hag a zeue d’hen kavout hag a lavare dezhan : Rent justis d’in a-enep va adversour. (4) E-pad pell-amzer na fellaz dezhan ober netra evithi. Goude-ze evel-kent e lavaraz enhan he-unan : Petra-benag ma na zoujan ket Doue, ha ma n’em euz respet e-bed evit den, (5) koulskoude, o veza ne ehan ket an intanvez-ze d’am inoui, e rin justis dezhi, gant aoun ne gendalc’hfe atao da zond da derri va fen d’in. (6) Hag an Aotrou a lavaraz : Selaouit mad ar pez a lavar ar barner injust-se. (7) Ha Doue, daoust hag hen na venjo ket ar re hen deuz choazet, pere a gri var-zu enhan noz deiz, petra-benag ma tale da zond d’ho venji ? (8) Hen lavaret a ran deoc’h, hep-dale e venjo anezhe. Mes pa deui Mab an den, daoust hag hen a gavo feiz var an douar ?\n(9) Lavaret a reaz ive ar barabolen-man, divarben tud pere a grede enhe ho-unan e oant tud just, hag a zisprije ar re all :\n(10) Daou zen a bignaz en templ evit pidi ; unan a oa Farizian, hag egile publican. (11) Ar Farizian, oc’h en em zerc’hel en he za, a bede evel-hen enhan he-unan : O Doue, da drugarekaad a ran o veza n’oun ket evel an dud all pere a zo scraperien, injust, avoultrerien, na zo-ken evel ar publican-ze ; (12) iun aran diou wech ar sizun, hag e roan an deog var gement em euz. (13) Mes ar publican, oc’h en em zerc’hel a-ziabell, na grede ket zo-ken sevel he zaou-lagad var-zu an env ; mes skei a rea var boull he galon, en eur lavaret : O Doue, kemer truez ouzin-me\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/161&oldid=125257 »


Pajenn:Morvan - Buez ar Zent, 1894.djvu/634 - Wikimammenn\nPajenn:Morvan - Buez ar Zent, 1894.djvu/634\n13 a Vengolo\nsant maorill, eskop\nganthan e Rom, hag en doa c’hoant ive da vizita ann Douar Santel. Ar chaloni-ze o veza marvet er Palestin, Gi a zigasaz he vizou d’he genvreudeur a Anderlek, ha divar neuze ar re-ma a zalc’haz ar Zant enn ho zervich. Mes ne vevaz mui pell goudeze, ha Doue her galvaz davethan d’ann 12 a viz guengolo euz ar bloaz 1012. Eur maread miraklou a c’hoarvezaz var he vez, ha divezatoc’h e oue savet eno eunn iliz gant arc’hant ar re a ioa bet pareet o tont di da bardouna.\nNag a dud a veler c’hoaz hirio o chench micher hag o vont divar ar meaz er c’heariou enn esper gounit muioc’h a arc’hant. Mes gant ann darn vuia anezho ec’h erru ive ar pez a erruaz gant sant Gi : e leac’h pinvidikaat, dont da veza paouroc’h eo a reont. Ouspenn-ze, aliez siouaz ! e kollont ho feiz, kaera tenzor o doa er bed-ma. Mar d-oc’h eta sur a vara enn ho micher, ha mar d-eo eaz d’ehoc’h ober ho silvidigez ennhi, ne d-it ket d’he zreki oc’h eunn all hag a c’hell ho lakaat da goueza er brasa dienez, ha beza kaoz d’ehoc’h d’en em zaoni.\nann trizekved devez a viz guengolo\nMaorill a ioa ganet enn Itali, hag a deuaz e Frans da zeski gant sant Martin ar feson da erruot enn huela pazenn euz ar zantelez. Sant Martin a roaz d’ezhan ann Ursiou sakr, ha goudeze ec’h en em dennaz enn Anjou ; eno e oue hanvet da bersoun e Chaloon. Divezatoc’h e oue choazet evit beza eskop enn Anjer, hag ober a eure he zever er garg-ma gant kement a aked hag a furnez ma c’hounezaz kalounou ann holl.\nEunn devez, eur c’hreg a lakeaz he glask da vont da rei ar gonfirmasion da eur mab d’ezhi hag a ioa goall glanv. O veza m’edo neuze o lavaret he offerenn, ne c’hellaz ket mont dioc’htu, hag etre daou ar c’hrouadur a varvaz. Ann dra-ze a reaz kement a boan d’ezhan ma lakeaz enn he benn n’oa ket din da veza eskop, ha setu hen ha kuitaat Anjer dre guz evit tec’het da Vro-Zaoz.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/634&oldid=137863 »


Kaouenn - Wikipedia\nKaouenn a zo un anv hollek roet da veur a evn-preizh noz renket e kerentiadoù ar Strigidae hag hini an Tytonidae.\n1 Stummoù all an anv\n2 Spesadoù gant kaouenn en o anvioù\nStummoù all an anvAozañ\nStumm latin : cauanus a vije a orin galianek(Daveoù a vank)\nStumm kembraek : cuan\nDistaget e vez kohonn pe kouhonn e meur a lec'h(Daveoù a vank)\nSpesadoù gant kaouenn en o anvioùAozañ\nKaouenn-erc'h, (Bubo scandiacus), arouez ar C'hanada\nKaouenn penn tev pe ar gloud (Strix aluco)\nKaouenn vihan (Athene noctua), evn an doueez Atena\nKaouenn gorr (Glaucidium passerinum)\nKaouenn-dTengmalm (Aegolius funereus)\nKaouenn-Oural (Strix uralensis)\nKaouenn lapon (Strix nebulosa)\nKaouenn an taiga (Surnia ulula)\nKaouenned a vez graet ivez eus ar Strigidae a raer hoperien-noz pe skrijerien-noz eus anezho.\nEvel an evned-preizh all e tenn ar c'haouenned o boued diwar preizhañ ar bronneged bihan (krignerien d'an aliesañ), evnigoù hag amprevaned.\nDiskouezet e oa ar c'haouenned dindan savboentoù enebet a-hed an istor hag ar broioù :\nevit ar Gresianed e oa ar gaouenn vihan, evn ar furnez, perzh an doueez Atena;\nevit ar Romaned e oa an evned-preizh noz, evned ar gwrac'hed (stryxae e latin), ar pezh a gaver e levrioù Harry Potter hiziv c'hoazh;\nen danevelloù keltiek Mabinogion eo ar gaouenn ur mallozh. Ar gaouenn gentañ eo Blodeuedd, ur plac'h graet diouzh bleuñv. Kastizet eo en ur vezañ lakaet da gaouenn.\ner Grennamzer e oa un dispriz bras dezho gant ar gouerien pa oant arouez ar gwidre, da lavaret eo e chaseont pa ne c'hell ket o freizhoù gwelet anezho. Tapet e oant ha staget ouzh an dorioù war-bouez tachoù.\nArouez meur a gêr eo dont va vezañ ar gaouenn :\nkemeret he deus Kawan ar gaouenn evel hec'h arouez. Ur raktres evit sevel ur skingomz brezhonek e Kawan a vije bet anvet Kaouenn FM a zo bet nac'het gant ar c'hConseil Supérieur de l'Audiovisuel e 2007. Gant spi ma vo cheñchet diviz ar CSA eo bet krouet al lec'hienn Internet Kaouenn.net.\nar gaouenn eo ivez arouez Dijon, e Bro-C'hall.\nAnvet eo bet ur strollad sonerezh elektronek diouzh ar ger kaouenn en e stumm gwenedek: Kohann.\nSellit ouzh ar ger kaouenn er\nAdtapet diwar « https://br.wikipedia.org/w/index.php?title=Kaouenn&oldid=1631392 »\nDernière modification le 29 Meu 2015, à 17:33\nKemmoù diwezhañ degaset d'ar bajenn-mañ d'an 29 Meu 2015, da 17:33.


Pajenn:Heuriou brezonnec ha latin.djvu/195 - Wikimammenn\nPajenn:Heuriou brezonnec ha latin.djvu/195\nAn devotion d’ar Verc’hes.\nHa me rin mez da Satan maleürus,\nHoc’h eus he benn flastret quer glorius.\nObtenit d’in abondanç a c’hraçou,\nEvit gallout trec’hi an oll viçou ;\nAccordit d’in ho penediction,\nMa rin ganti erfat peb action.\nO va itron, me ho pe[d]  dreist peb tra,\nPa em guelot em amser diveza,\nMa sicourit en heur eus va maro,\nMa’z in gueneoc’h da veuli Doue ato. Amen.\nINSTRUCTION EVIT AR ROSERA.\nPRofitapla fæçon a ouffac’h da choas evit en em recommandi d’ar Verc’hes ha d’he map Jesus assambles, eo en em acquita erfad eus a vreuriez ar rosera pehini so ur beden mental ba vocal, instituet gant sant Dominic en enor da Jesus-Christ ha d’he Vam santel, o recita pemzec digenes, da lavaret eo, pemzec gueich dec Ave, Maria, gant ur Pater araoc peb digenes, hac o vedita ar pemzec myster principal eus a vuez, hac a varo, hac a resurrection hor Salver hac he vam ar Verc’hes Vari.\nAr rosera-ma eus a bemzec digenez a so partajet en tri chapelet, ha peb hini anezo a gompren pemp digenes ha pemp myster, evel ma’z eo expliquet ama varlerc’h.\nAr c’henta so galvet ar chapelet a joa, abalamour d’ar joa a zigaças Map Doue er bed dre voyen he incarnation, pe veus a hini e vediteur ar mysteriou var bep digenes anezan. Lavaret vez ar chapelet a joa-ma evit goulen ar c’hraç d’ar bec’herien d’en em gonvertissa, abalamour ma vez ive ur joa bras en eê gant Doue hac he ælez o velet ur pec’her pe ur bec’heres epquen oc’h en em gonvertissa hac oc’h ober pinijen. An eil a so galvet ar chapelet a gueuz pe a souffranç, abalamouhr da gueuz ar Verc’hes var ar souffrançou [a]  bassion he Map, pere a gonsiderer var bep digenes\n↑ Moullet : peb.\nAdtapet diwar « https://br.wikisource.org/w/index.php?title=Pajenn:Heuriou_brezonnec_ha_latin.djvu/195&oldid=98032 »\nKemmoù diwezhañ degaset d'ar bajenn-mañ d'an 16 Gen 2017, da 12:46.


D’an 21 a viz meurzh e krogo an niveradeg e Iwerzhon an Norzh. Betek-henn, n »halle ket respont an dud en ulster-skoteg. Ar wech-mañ e c’hello diskennidi skosiz an douaroù izel respont en o yezh hag ouzhpenn-se eo bet troet an teuliadoù displeg e 17 yezh, yezhoù an enbroidi en o zouez, anat deoc’h, met ivez an ulster-skoteg.\nUn niveradeg en-linenn e vo. An hini kentañ mod-se. Er C’hwec’h kontelezh e vez goulennet o identelezh vroadel gant an dud. Moaien vo da respont « Ulster-skotad » d’an neb a venno. Evel just e vo goulennet gant an dud rezisaat o relijion, pezh a ziskouezo splann penaos emañ poblañs ar C’hwec’h Kontelezh hiziv. Ne vo ket embannet an disoc’hoù a-raok diskar-amzer 2022.\nCrédit photo : https://petermoloneycollection.wordpress.com/2005/01/09/4000-years-of-ulster-scots/\nPL44 05/03/2021 11:02\tAt\t11 h 02 min\nUlster-skoteg n’eo ket ur yezh keltieg dreist-holl. En Ulster (Ulaidh) ha Bro-Skos, un tammig evel gallaoueg eo, a gav din.


Sebelinez - Wikipedia\nKudenn ebet (LR/lc)\nKerentiad : Mustelidae\nIskerentiad : Mustelinae\nGenad : Martes\nAr sebelinez, pe zibelin, (Martes zibellina) a zo ur c'higdebrer bihan, kar d'ar mart, hag a vev e hanternoz Azia eus menezioù Oural betek Mongolia ha Japan.\nGwechall e kaved anezhi e kornôg Rusia, e Skandinavia hag e Polonia ivez. Brudet eo evit he c'hreoñ a vez implijet evit ober kalz doareoù dilhad evel, da skouer, ar shtreimel. Meur a liv e c'hell bezañ he blevenn met an hini a brizier ar muiañ eo an hini du, a zo ''sabel'' en ardamezouriezh.\nPreizherien-deiz eo ar sebelinezed. Gant o c'hwesha hag o c'hleved ez eont da hemolc'hiñ anevaled bihan. En natur e vezont gouez a-walc'h met posupl eo o doñvaat m'o c'hemerer yaouank. Da c'hoarius ha kurius ez eont neuze.\nEr c'hontrol d'ar marted arall eo ar sebelinezed loened-douar dreist-holl. Hemolc'hiñ a reont tamiaed, gwiñvered, logod, evned bihan, ha pesked. Debriñ a c'hellont hugennoù ivez pa vez ral ar boued. Pa vez fall an amzer e viront boued en o douarenn.\nAr sebelinez war Animal Diversity Web\nAdtapet diwar « https://br.wikipedia.org/w/index.php?title=Sebelinez&oldid=1844823 »\nKemm diwezhañ d'an 6 Gwe 2019 da 08:12\nKemmoù diwezhañ degaset d'ar bajenn-mañ d'an 6 Gwe 2019, da 08:12.


Tro Tolosa ez eus anv da sevel ul label mod « Produit en Bretagne » evit Okitania. « Produit en Occitanie » a c’hellfe bezañ anv al label-mañ. Prederiet e vez abaoe mizioù war ar raktres-se gant ar bodad prederiañ « Bolegadis » eus Tolosa.\nTalvoudekaat produioù ar vro ha mirout an implijoù en Okitania eo pal ar raktres. Gant ar strollad emrenour okitan Pais Nòstre e vefe lusket an afer.